
ABSTRACT
Curtea Constituţională – autoritate de jurisdicţie constituţională independentă faţă de orice altă autoritate publică - face parte din sistemul garanţiilor constituţionale consacrate pentru respectarea drepturilor şi libertăţilor fundamentale.

Curtea Constituţională constituie garantul supremaţiei Constituţiei şi al funcţionării democratice a societăţii în conformitate cu dispoziţiile şi principiile constituţionale.

Ca autoritate publică, Curtea Constituţională se defineşte nu numai prin competenţele sale, ci şi prin modul de organizare şi de îndeplinire a atribuţiilor cu care a fost învestită. 

Organizarea şi funcţionarea Curţilor Constituţionale din statele membre UE sunt guvernate de dispoziţii constituţionale, legale şi regulamentare. 

Lucrarea prezintă aspecte generale privind procedurile interne de desfăşurare a procesului constituţional reglementate în unele state membre UE. 

FRANŢA
Bază legală

Ordonanţa nr.58-1067 referitoare la Legea organică privind Consiliul Constituţional 

Regulamentul intern privind procedura în faţa Consiliului Constituţional pentru chestiunile prealabile de constituţionalitate

▪ Componenţa şi funcţionarea Consiliului Constituţional
Consiliul Constituţional este format din 9 membri. În afara acestora, foştii Preşedinţi ai Republicii sunt membri de drept. Consiliul se reînnoieşte cu câte 3 membri la fiecare 3 ani: un membru este desemnat de Preşedintele Republicii, un altul de către Preşedintele Adunării Naţionale şi un al treilea de către Preşedintele Senatului.

Consiliul Constituţional este o instituţie permanentă ale cărei sesiuni se desfăşoară corespunzător cu numărul cererilor de sesizare. Consiliul îşi desfăşoară activitatea şi judecă numai în şedinţe ale plenului. Deliberările sunt supuse regulii de cvorum, care necesită prezenţa efectivă a 7 judecători. În caz de paritate, votul preşedintelui este decisiv. 
Dezbaterile din cadrul secţiilor şi al şedinţei plenului, precum şi voturile sunt secrete şi nu sunt date publicităţii.
Instrucţia fiecărei cauze este încredinţată unui membru al Consiliului desemnat ca raportor de către Preşedintele Consiliului (fac excepţie cauzele de contencios electoral a căror instrucţie este încredinţată uneia din cele 3 secţii compuse din 3 membri desemnaţi prin tragere la sorţi, cu condiţia ca fiecare dintre aceştia să fi fost numit de o autoritate diferită).
Procedura este scrisă şi contradictorie. Cu toate acestea, în materia contenciosului electoral, părţile pot solicita să fie audiate.

Controlul a priori 
▪ Dreptul de sesizare
Conform art.61 din Constituţie, dreptul de sesizare a Consiliului Constituţional aparţine Preşedintelui Republicii, Primului-ministru, Preşedintelui Adunării Naţionale, Preşedintelui Senatului şi unui număr de 60 deputaţi/senatori.
“Art.61. Legile organice, înainte de promulgare, propunerile de lege prevăzute la art.11 înainte de a fi supuse referendumului şi Regulamentele Adunărilor parlamentare, înainte de punerea în aplicare, trebuie trimise Consiliului Constituţional pentru a se pronunţă asupra conformităţii acestora cu Constituţia.
În acest scop, legile pot fi trimise Consiliului Constituţional, înainte de promulgare, de Preşedintele Republicii, de Primul-ministru, de Preşedintele Adunării Naţionale, de Preşedintele Senatului sau de 60 de deputaţi sau 60 de senatori. 

În cazurile prevăzute la alineatele precedente, Consiliul Constituţional trebuie să se pronunţe în termen de o lună. Cu toate acestea, în caz de urgenţă, la solicitarea Guvernului, termenul este de 8 zile.

În aceste cazuri, sesizarea Consiliului Constituţional suspendă termenul de promulgare.”

▪ Depunerea şi înregistrarea actelor de sesizare
Sesizările, depuse în condiţiile legii, sunt înregistrate la Secretariatul Consiliului Constituţional. După înregistrare, se suspend[ termenul de promulgare a textului normativ în cauză. Secretarul general al Consiliului îl informează imediat pe secretarul general al Guvernului asupra suspendării termenului de promulgare, iar acesta din urmă îl informează imediat pe secretarul general al Palatului Elysée asupra acestei suspendări.

Ordonanţa nr.58-1067 referitoare la Legea organică privind Consiliul Constituţional prevede, în acest sens, următoarele:
“Art.17. Legile organice adoptate de Parlament sunt transmise Consiliului Constituţional de către Primul-ministru. Dacă este cazul, în scrisoarea de însoţire se face menţiune despre caracterul de urgenţă al legii trimise. 

Regulamentele şi modificările la regulamente, adoptate de una sau alta din Camerele legislative, sunt transmise Consiliului Constituţional de către Preşedintele Adunării în cauză.

Art.18. Dacă o lege este transmisă Consiliului Constituţional din iniţiativa parlamentarilor, Consiliulul este sesizat prin una sau mai multe scrisori purtând totalul semnăturilor a cel puţin 60 de deputaţi sau 60 de senatori.

Consiliul Constituţional, sesizat conform art.54 sau 61.2 din Constituţie, îl informează imediat de Preşedintele Republicii, pe Primul-ministru şi pe Preşedinţii Adunării Naţionale şi Senatului. Aceştia din urmă îi informează pe membrii Adunărilor.”
▪ Instrumentarea cauzei
Instrucţia cauzei este încredinţată unui membru al Consiliului, desemnat ca raportor de către Preşedintele Consiliului Constituţional. Pentru asigurarea imparţialităţii raportorului şi evitarea eventualelor presiuni, numele raportorului este ţinut întotdeauna secret. 
Întrucât Consiliul Constituţional dispune de puţin timp pentru “procesul constituţional” (între 8 zile şi o lună, media fiind de 13 zile), serviciile juridice ale Consiliului Constituţional pot stabili, anterior depunerii sesizării, “riscul de sesizare” (îndeosebi parlamentară) şi pot analiza textele juridice în cauză, precum şi excepţiile de neconstituţionalitate care pot fi ridicate. În acest scop,  raportorul poate fi desemnat chiar înainte de depunerea sesizării. 

Examinarea sesizării/sesizărilor, precum şi a legii transmise, se desfăşoară sub autoritatea raportorului. În cadrul procedurii de examinare au loc reuniuni între raportor şi reprezentanţi ai Guvernului (ai Secretariatului General şi ai ministerelor implicate).
Secretariatul General al Guvernului (SGG) poate depune observaţii scrise, transmise reclamanţilor de structura corespunzătoare a Consiliului Constituţional. La rândul lor, reclamanţii pot face noi observaţii, care sunt transmise şi SGG. 
După terminarea “navetei”, se continuă instrucţia cauzei: desfăşurarea de reuniuni de lucru; redactarea raportului; redactarea proiectului de decizie; întocmirea dosarului pentru şedinţa plenului; distribuirea, către membrii Consiliului, a dosarului şi a proiectului de decizie, cu cel puţin 48 de ore înainte de data şedinţei. 
În instrucţia cauzei, judecătorul-raportor este asistat de angajaţi ai serviciului juridic, serviciului de documentare şi de Secretarul general. 
Dosarul de şedinţă întocmit de structurile competente ale Secretariatului general (serviciul juridic şi serviciul de documentare) cuprinde:
- documente parlamentare: proiecte de lege/propuneri legislative în versiunile succesive, rapoarte parlamentare (Adunare Naţională şi Senat), anexele acestora, precum şi stenograme ale dezbaterilor parlamentare;

- hotărâri judecătoreşti relevante pentru problemele abordate; jurisprudenţă constituţională şi comparată; după caz, la dosar se adaugă şi hotărâri ale Curţilor europene şi ale altor Curţi Constituţionale;

- referinţe din doctrina de specialitate/extrase semnificative din doctrină;

- alte documente relevante pentru obiectul cauzei (instrumente internaţionale; texte de prezentare a evoluţiei legislaţiei şi a reglementării; rapoarte oficiale; note interne elaborate de Secretariatul general referitoare la cauza aflată în dezbatere elaborate).

▪ Deliberarea şi adoptarea deciziei

În cadrul şedinţei plenului au loc: prezentarea şi dezbaterea generală a raportului; votul asupra problemelor de principiu; votarea proiectului de decizie şi  adoptarea deciziei. 
Deliberarea, la care participă toţi membrii prezenţi ai Consiliului Constituţional (cvorumul fiind de 7 membri, cu excepţia situaţiilor excepţionale), se desfăşoară, de regulă, pe parcursul unei singure zile.  

Dezbaterea este orală. Cu toate acestea, dacă un membru al Consiliului are o soluţie diferită/contrară, acesta poate prezenta amendamente orale sau scrise. În ultimul caz, redactarea amendamentelor poate fi anterioară şedinţei.

În baza art.19 din Ordonanţa din 7 noiembrie 1958, “aprecierea conformităţii cu Constituţia se face pe baza raportului elaborat de un membru al Consiliului”.

Prezentarea raportului se poate face fie global, fie, pentru o cauză complexă cu probleme care pot fi examinate separat, asupra fiecărui aspect în parte.
În cadrul dezbaterii generale, Preşedintele dă cuvântul membrilor Consiliului. La sfârşitul dezbaterii şi înaintea votului final, raportorul dă citire proiectului de decizie ale cărei considerente sunt discutate, votate şi adoptate separat. Decizia adoptată nu conţine menţiuni referitoare la deliberare şi la rezultatul votului.
 Decizia este semnată de Preşedintele Curţii Constituţionale, de consilierul-raportor şi de secretarul general. 
Ordonanţa Nr.58-1067 referitoare la Legea organică privind Consiliul Constituţional prevede următoarele:

“Art.19. Aprecierea conformităţii cu Constituţia se face pe baza raportului unui membru al Consiliului, în termenele prevăzute la alineatul 3 al articolului 61 din Constituţie.

Art.20. Decizia Consiliului Constituţional este motivată. Aceasta se publică în Jurnalul Oficial.

Art.21. Publicarea unei decizii a Consiliului Constituţional prin care se constată că o dispoziţie nu este contrară Constituţie pune capăt suspendării termenului de promulgare.

Art.22. În cazul în care Consiliul Constituţional declară că legea cu care a fost sesizat conţine o dispoziţie contrară Constituţiei, inseparabilă de ansamblul legii, legea nu poate fi promulgată.

Art.23. În cazul în care Consiliul Constituţional declară că legea cu care a fost sesizat conţine o dispoziţie contrară Constituţiei fără a constata în acelaşi timp că ea este inseparabilă de ansamblul legii, Preşedintele Republicii poate fie să promulge legea, cu excepţia acestei dispoziţii, fie să ceară Camerelor o nouă lectură. 

În cazul în care Consiliul Constituţional declară că Regulamentul parlamentar care i-a fost transmis conţine o dispoziţie contrară Constituţiei, această dispoziţie nu poate fi aplicată de Camera care l-a votat.”
Secretarul general al Consiliului Constituţional, asistat de membrii serviciului juridic, întocmeşte procesul-verbal al lucrărilor Consiliului (art.3 din Decretul nr.59-1293 privind organizarea Secretariatului general al Consiliului Constituţional). Procesul-verbal este secret.

▪ Acte procedurale efectuate după încheierea şedinţei plenului
- Prin reţeaua interministerială, se informează Secretariatul General al Guvernului asupra deciziei adoptate.
- Se notifică decizia adoptată Preşedintelui Republicii, Primului-ministru, Preşedinţilor Adunărilor parlamentare şi, în cazul sesizării parlamentare, Preşedinţilor grupurilor politice cărora le aparţin autorii sesizării. 
- Se elaborează un comentariu al deciziei, destinat publicării în “Les Nouveaux Cahiers du Conseil Constituţionnel”.
- Se publică pe site-ul internet al Consiliului decizia şi dosarul documentar (în 2-3 ore de la încheierea deliberării).
- Se comunică decizia şi dosarul documentar jurnaliştilor prezenţi la conferinţa de presă organizată, în general, după deliberare.

- Se actualizează tabelele analitice şi referinţele de doctrină publicate pe site-ul internet al Consiliului.
▪ Publicarea deciziei
Deciziile notificate părţilor se publică în Jurnalul Oficial al Republicii Franceze; deciziile de control al constituţionalităţii sunt însoţite de textul sesizării parlamentare şi de observaţiile Guvernului.

Sub patronajul Consiliului, Colecţia anuală a deciziilor însoţite de tabele analitice se publică în aproximativ 3 luni de la expirarea anului de referinţă. Colecţia este întocmită de serviciile Consiliului.
Controlul a posteriori: chestiunea prealabilă de constituţionalitate

Revizuirea constituţională din 23 iulie 2008 a introdus în Constituţie articolul 61-1 care reglementează chestiunea prealabilă de constituţionalitate: “Dacă în cadrul unui proces, în faţa unui organ jurisdicţional se susţine că o dispoziţie legislativă aduce atingere drepturilor şi libertăţilor garantate de Constituţie, Consiliul Constituţional poate fi sesizat asupra acestei probleme de Consiliul de Stat sau de Curtea de Casaţie şi se pronunţă într-un termen determinat.

Prin lege organică se stabilesc condiţiile de aplicare a prezentului articol.” 
Reforma a conferit cetăţenilor dreptul de a contesta, în cadrul unui proces, constituţionalitatea unei legi promulgate. Judecătorul în cauză transmite Curţii de Casaţie sau Consiliului de Stat chestiunea prealabilă de constituţionalitate. Consiliul Constituţional, sesizat de Consiliul de Stat/Curtea de Casaţie,  trebuie să se pronunţe în termen de 3 luni.

Legea organică nr.2009-1523 din 10 decembrie 2009 privind aplicarea art.61-1 din Constituţie, completată de Decretul nr.2010-148 din 16 februarie 2010, defineşte arhitectura dispozitivului jurisdicţional şi principalele reguli de procedură conform cărora Consiliul Constituţional poate fi sesizat cu chestiunile prealabile de constituţionalitate ridicate cu ocazia litigiilor aduse în faţa celor două organe jurisdicţionale.
În anexă, se prezintă traducerea “Regulamentului intern privind procedura în faţa Consiliului Constituţional pentru chestiunile prealabile de constituţionalitate”.
GERMANIA
Bază legală

Legea privind Curtea Federală Constituţională Federală 

Regulamentul Curţii Federale Constituţionale 

▪ Organizarea şi funcţionarea Curţii Constituţionale Federale
Curtea Constituţională Federală este formată din 16 membri. Jumătate din aceştia sunt aleşi de Bundestag, iar cealaltă jumătate de Bundesrat. Durata mandatului este de 12 ani.

Curtea decide prin intermediul celor 2 Camere (formate din câte 8 membri) şi al Secţiilor. Prima Cameră este prezidată de vicepreşedintele Curţii, iar cea de-a doua, de către Preşedinte. În cadrul fiecărei Camere, există 3 Secţii, formate din câte 3 membri.
Repartizarea competenţelor celor două Camere este guvernată de dispoziţiile art.14 din Legea privind Curtea Constituţională Federală. Prima Cameră examinează conformitatea legilor federale şi de land cu Constituţia, a legilor de land cu legile federale, la solicitarea Guvernului federal, a guvernelor de land sau a 1/3 din membrii Bundestag-ului. Cea de-a doua Cameră se pronunţă asupra sesizărilor referitoare la încălcarea drepturilor fundamentale, la neconstituţionalitatea partidelor, la deciziile Bundestag-ului privind validitatea unor alegeri sau la obţinerea/pierderea unui mandat, la punerea sub acuzare a Preşedintelui federal de către Bundestag/Bundesrat, la punerea sub acuzare a judecătorilor federali şi de land.
În cazul unei neclarităţi în ceea ce priveşte competenţa Camerelor asupra unei cauze particulare, decizia se ia de un comitet format din Preşedinte, vicepreşedinte şi 4 judecători. În cazul egalităţii de voturi, preşedintele comitetului are vot decisiv.

Dispoziţii din Regulamentul intern privind procedura în comitetele prevăzute la art.14.5 din Legea privind Curtea Constituţională Federală:

„Art.43

În comitetele care se formează în baza articolului 14.5 din Legea privind Curtea Constituţională Federală, fiecare Cameră alege, pe durata unei sesiuni, 2 judecători şi 2 supleanţi. Preşedintele este înlocuit la preşedinţie de vicepreşedinte şi, în caz de imposibilitate a acestuia din urmă, de judecătorul cu cea mai mare vechime în muncă şi, în caz de egalitate a vechimii, de către decanul de vârstă.

Art.44

1. Consilierii preşedinţilor Camerelor îi informează pe preşedinţii celor 2 Camere cu toate cererile referitoare la iniţierea unei proceduri. Consilierii au obligaţia de a atrage atenţia asupra dubiilor existente în ce priveşte competenţa Camerelor. Dacă este cazul, Preşedintele procedează la o deliberare în cadrul Camerei pe care o conduce.

2. O cauză poate fi transmisă celeilalte Camere fără nici o formalitate, dacă preşedinţii şi judecătorii-raportori ai celor 2 Camere sunt de acord.

3. Orice judecător poate cere convocarea comitetului. Comitetul este imediat convocat – termenul de convocare fiind, în general, de 14 zile.

4. Procedura vizată la alin.3 este exclusă în cazul în care Camera a început deliberările în cauza respectivă.

Art.45

Dintre membrii comitetului, preşedintele desemnează un judecător-raportor ales din fiecare Cameră. Înainte de şedinţă, judecătorii-raportori pot vota împreună sau separat asupra problemei de competenţă.

Art.46

Deciziile comitetului sunt consemnate de preşedinte într-o adnotare. Deciziile nu se motivează. Acestea sunt comunicate tuturor judecătorilor şi depuse la dosarul procedurii.

Art.47

Camera a cărei competenţă a fost stabilită în decizia comitetului, face menţiune despre această decizie în hotărârea sa.”

Plenul, format din toţi cei 16 membri ai Curţii, se convoacă de către Preşedintele Curţii ori de câte ori este nevoie, dar cel puţin o dată primăvara şi o dată toamna.

De asemenea, Preşedintele convoacă plenul la solicitarea unui vicepreşedinte, a unui comitet sau a unui număr de 3 judecători. Cvorumul este întrunit în prezenţa a 2/3 din numărul judecătorilor.
Adunarea plenului formează următoarele comitete permanente: comitetul pentru Regulamentul intern; comitetul pentru protocol; comitetul pentru probleme bugetare şi de personal; comitetul pentru bibliotecă. Comitetele sunt formate din 2 judecători din fiecare Cameră; din comitetele pentru regulament, pentru protocol şi pentru  bibliotecă fac parte şi preşedintele şi vicepreşedintele fiecărei Camere.

Preşedintele fiecărei Camere este asistat de un funcţionar-judecător, având statut de consilier. Consilierul este şi secretar-grefier.

▪ Dreptul de sesizare a Curţii Constituţionale Federale

Beneficiază de dreptul de sesizare directă a Curţii Constituţionale Federale Guvernul federal, guvernele de land, 1/3 din deputaţii Bundestag-ului (controlul abstract al normelor) şi titularul unui drept fundamental afectat de dispoziţiile unei legi (recursul individual).
Dreptul de sesizare indirectă aparţine oricărui organ jurisdicţional ordinar poate sesiza Curtea cu o chestiune prejudicială.

▪ Depunerea actelor de sesizare
Cererea de angajare a procedurii constituţionale trebuie să aibă formă scrisă şi trebuie motivată. Plângerile constituţionale împotriva hotărârilor judecătoreşti şi administrative pot fi introduse în termen de o lună de la pronunţarea acestora. Sesizările privind neconstituţionalitatea unei legi/act normativ pot fi făcute în termen de 1 an de la intrarea în vigoare a respectivei legi/act normativ. 

Conform art.16 din Regulamentul intern al Curţii Constituţionale Federale, în lipsa unor instrucţiuni contrare, corespondenţa primită se prezintă Preşedintelui şi Vicepreşedintelui Curţii.

▪ Procedura preliminară
Anterior iniţierii oricărui act procedural, fiecare Cameră stabileşte principiile de repartizare a cererilor între judecători. Pentru fiecare cauză, Preşedintele Camerei desemnează un judecător-raportor (art.20 din Regulamentul intern).

Camerele stabilesc zilele din săptămână în care se întâlnesc, cu regularitate, pentru dezbateri. De comun acord cu membrii Camerei, Preşedintele stabileşte ordinea de zi a şedinţelor, care se comunică judecătorilor cu cel puţin 10 zile înainte de data desfăşurării fiecărei şedinţe.

Pentru instrumentarea cauzei, Preşedintele Camerei sau judecătorul-raportor notifică cererea depusă părţii adverse şi persoanelor direct interesate, stabilind un termen pentru transmiterea de observaţii.

Cererile inadmisibile sau nefundamentate pot fi respinse prin decizia unanimă a Curţii. Decizia nu trebuie motivată dacă, anterior, solicitantul a fost informat asupra rezervelor Curţii privind admisibilitatea/fundamentarea cererii. 

Dispoziţii referitoare la drepturile părţilor în cadrul procedurii din Legea privind Curtea Constituţională Federală:

„Art.20

Părţile interesate au dreptul de a consulta dosarul.

Art.21

Dacă procedura este cerută de un grup de persoane sau împotriva unui grup de persoane, Curtea Constituţioală Federală poate dispune ca grupul să-şi exercite drepturile, îndeosebi dreptul de a participa la audiere, prin unul sau mai mulţi avocaţi procedurali.

Art.22

1. În orice moment al procedurii, părţile interesate pot fi reprezentate de un avocat agreat de un tribunal german sau de un profesor de drept al unei instituţii germane de învăţământ superior; părţile trebuie să fie astfel reprezentate în cadrul audierii. De asemenea, organele legislative sau părţi din acestea învestite de Constituţie sau de Regulamentul intern cu drepturi proprii pot fi reprezentate şi de membri proprii. Mai mult, Federaţia, landurile şi organele constituţionale ale acestora pot fi reprezentate de funcţionari proprii, dacă aceştia îndeplinesc condiţiile necesare pentru exercitarea funcţiei de judecător sau dacă au dobândit înalte funcţii administrative după susţinerea examenelor statului prevăzute în acest scop. De asemenea, Curtea Constituţională Federală poate permite consilierea unei părţi de către o altă persoană, având calitatea de mandatar.
2. Mandatul se conferă prin scris. Acesta trebuie să facă referire expresă la procedură.

3. În cazul desemnării unui mandatar, este obligatoriu ca toate comunicările Curţii să fie trimise acestuia.”
▪ Instrumentarea cauzei
Curtea instrumentează cauza independent de prezentarea faptelor de către părţile interesate, solicitând, în acest scop, puncte de vedere ale experţilor în anumite domenii. Conform art.22.5 din Regulamentul intern „La propunerea judecătorului-raportor sau conform deciziei Camerei, Preşedintele solicită personalităţilor având cunoştinţe specifice într-un anumit domeniu, elaborarea unui raport de expertiză asupra unei probleme care prezintă importanţă pentru luarea deciziei.”

Tribunalele şi autorităţile administrative au obligaţia de a prezenta direct Curţii, la solicitare, piesele necesare desfăşurării procedurii (art.27 din Regulamentul intern).

Cu minimum 10 zile înainte de deliberare/audiere, judecătorul-raportor transmite membrilor Camerei dosarul de procedură, care conţine toate piesele procedurale importante pentru luarea deciziei, votul scris al judecătorului-raportor, precum şi buletinele de vot. În cauzele simple, votul scris poate fi înlocuit cu un proiect de decizie motivată.

▪ Audierea
Desfăşurarea de audieri publice este lăsată, într-o mare măsură, la discreţia Curţii Constituţionale Federale (art.25.1, art.94.5 din Legea privind Curtea Constituţională Federală). Audierile au loc numai dacă dezbaterea orală ar putea contribui în mod deosebit la progresul procedurii. În cadrul audierii, părţile trebuie să fie reprezentate de un avocat/profesor de drept dintr-o instituţie germană de învăţământ superior. 

- Dispoziţii referitoare la audiere din Legea privind Curtea Constituţională Federală:

„Art.25

1. Dacă nu se prevede altfel, Curtea Constituţională Federală decide pe baza unei audieri, cu excepţia cazului în care toate părţile interesate renunţă expres la audiere.

2. Decizia luată pe baza unei audieri are forma unei hotărâri, decizia luată fără audiere are forma unui ordin.

3. Pot fi adoptate decizii parţiale şi intermediare.

4. Deciziile Curţii Constituţionale Federale se adoptă „în numele poporului”.

Art.25.a

Se redactează un proces-verbal al audierii. În plus, audierea se înregistrează pe bandă magnetică; detaliile se stabilesc prin Regulamentul intern.
Art.26

1. Pentru stabilirea adevărului, Curtea Constituţională Federală poate administra orice dovadă pe care o consideră necesară.(…).

2. Pe baza unei decizii adoptată cu o majoritate de 2/3, Curtea poate renunţa la administrarea unor documente scrise individuale dacă utilizarea acestora aduce atingere siguranţei naţionale.

Art.27

Toate tribunalele şi autorităţile administrative au obligaţia de a acorda Curţii Constituţionale Federale sprijin legal şi administrativ. În cazul în care Curtea Constituţională Federală solicită piese necesare procedurii iniţiale, acestea îi sunt direct prezentate.

Art.27.a

Curtea Constituţională Federală poate oferi unor terţi experţi posibilitatea de a-şi exprima punctul de vedere. (…)

Art.29

Toate audierile sunt notificate părţilor interesate, care pot participa la administrarea probelor. Părţile pot adresa întrebări martorilor şi experţilor. În cazul unor obiecţii, Curtea este cea care decide.”

- Dispoziţii referitoare la audiere din Regulamentul intern:

„Art.24

1. Camera decide dacă trebuie să aibă loc o audiere.

2. Ca regulă generală, audierea are la bază planul de audiere aprobat de Cameră şi comunicat în timp util părţilor înainte de audiere.

3. Numai judecătorii şi părţile procesuale au dreptul de a asculta înregistrarea magnetică a audierii. Efectuarea de copii sau de transcrieri personale este interzisă.

4. Dacă şi în măsura în care se realizează copii pentru uzul tribunalului, părţile pot primi aceste copii. La cererea unei părţi, tribunalul poate dispune efectuarea altor copii, ca regulă generală, cu rambursarea cheltuielilor, dacă un interes justificat este acceptat. 

5. Copii ale declaraţiilor pot fi furnizate pentru a fi publicate sau valorificate în publicaţii ştiinţifice sau într-o documentaţie privind procedura, dacă acest lucru este justificat de interesul public al publicaţiei şi de interesele părţilor în proces şi al autorilor declaraţiilor. (…)”

▪ Deliberarea
Şedinţa de deliberare este secretă. Numai judecătorii care participă la procedură au dreptul de a fi prezenţi la deliberare. Dacă la începutul deliberării unei cauze participă mai puţin de 8 judecători, ceilalţi judecători ai Camerei nu au dreptul de a se alătura completului pe parcursul acesteia.  

Camera decide asupra desfăşurării deliberării. În cazul în care cauza ridică mai multe probleme juridice, se statuează succesiv asupra fiecăreia dintre acestea, înainte de stabilirea dispozitivului hotărârii.

Camera statuează cu majoritatea simplă a judecătorilor participanţi, cu condiţia prezenţei a cel puţin 6 membri ai Camerei (din cei 8 ). În caz de paritate, votul preşedintelui nu este decisiv, iar cererea este respinsă neputând fi constatată încălcarea Legii fundamentale sau a unei legi federale (art.15, alin.3, fraza 3 din Legea privind Curtea Constituţională). În anumite proceduri - referitoare la decăderea din drepturile fundamentale, la interzicerea partidelor sau la punerea sub acuzare a Preşedintelui Republicii/judecătorilor -, decizia se ia cu o majoritate de 2/3.

Orice judecător îşi poate exprima opinia divergentă avută în cursul deliberării, printr-un vot special, care se anexează deciziei (art.30.2 din Regulamentul intern). 

Dispoziţii referitoare la votul special cuprinse în Regulamentul intern 

„Art.56

1. Votul special prin care un judecător adaugă la decizie sau la motivaţie, opinia divergentă pe care a apărat-o în cursul deliberării, se trimite preşedintelui Camerei în termen de 3 săptămâni de la adoptarea deciziei. Camera poate prelungi acest termen.

2. Orice judecător care intenţionează să recurgă la votul special are obligaţia de a comunica acest fapt Camerei, imediat ce starea deliberărilor îi permite.

3. În cazul în care votul special vizează o hotărâre, preşedintele indică acest lucru cu ocazia pronunţării. Judecătorul poate apoi comunica conţinutul esenţial al votului său.

4. Votul special este comunicat împreună cu decizia.

5. Votul special trebuie (…) publicat în colecţia deciziilor CCF, fiind menţionat şi numele judecătorului. 

6. Dispoziţiile de mai sus sunt aplicabile, prin analogie, voturilor speciale referitoare la deciziile Adunării plenului.”
Decizia se redactează în scris, este motivată şi se semnează de judecătorii participanţi la deliberare. Deciziile, adoptate „în numele poporului”, se comunică părţilor interesate. 

În cazul în care a avut loc o audiere, hotărârea se pronunţă public. Data pronunţării deciziei poate fi stabilită în cursul audierii sau poate fi anunţată după încheierea deliberării; în ultimul caz, data pronunţării se comunică fără întârziere părţilor interesate. Perioada cuprinsă între data încheierii audierii şi data pronunţării deciziei nu poate depăşi 3 luni (art.30.1 din Regulamentul intern).

▪ Publicarea deciziilor

Deciziile Camerelor se trimit, de către consilierii preşedinţilor, la Ministerul Federal de Justiţie, în vederea publicării în Jurnalul Oficial. Dacă în 3 luni de la pronunţare o decizie nu este publicată, consilierul aduce acest lucru la cunoştinţa preşedintelui şi a judecătorului-raportor.

Deciziile Adunării plenului referitoare la cauzele în care cele două Camere au puncte de vedere divergente
, precum şi deciziile Camerelor se publică în Colecţia de decizii a Curţii Constituţionale Federale. Adunarea plenului sau Camerele pot exclude publicarea în această colecţie a anumitor decizii.
▪ Cheltuielile de judecată

Procedurile de contencios constituţional sunt gratuite. Face excepţia taxa de folosire abuzivă menţionată în corelaţie cu recursul constituţional. În principiu, părţile interesate îşi suportă cheltuielile (de exemplu, onorariile avocatului). În anumite circumstanţe, aceste cheltuieli pot fi rambursate. Dacă un recurs constituţional se dovedeşte justificat, cheltuielile necesare se rambursează, integral sau parţial, reclamantului (art.34 din Legea privind Curtea Constituţională Federală).

Dispoziţii privind cheltuielile de judecată din Legea privind Curtea Constituţională Federală:

„Art.34

1. Procedurile desfăşurate în faţa Curţii Constituţionale Federale sunt gratuite. 

2. Curtea poate impune plata unei sume de maximum 2.600 euro dacă un recurs constituţional sau un recurs conform art.41.2 din Legea fundamentală constituie un abuz sau dacă cererea vizând emiterea unei ordonanţe provizorii a fost abuziv depusă.

3. Pentru colectarea taxei, se aplică, mutatis mutandis, art.59, alin.1 din Codul bugetar federal.

Art.34.a

1. Dacă cererea vizând decăderea din drepturile fundamentale (art.13.1), punerea sub acuzare a Preşedintelui federal (art.13.4) sau a unui judecător (art.13.9) de dovedeşte a fi nefondată, părţii adverse sau acuzatului i se rambursează cheltuielile efectuate şi costurile suportate pentru apărare.

2. Dacă un recurs constituţional se dovedeşte a fi fondat, se rambursează reclamantului, integral sau parţial, cheltuielile efectuate.

3. În celelalte cazuri, Curtea Constituţională Federală poate dispune rambursarea integrală sau parţială a cheltuielilor.” 

BELGIA
Bază legală
Legea specială din 6 ianuarie 1989 privind Curtea Constituţională 

▪ Organizarea şi funcţionarea Curţii

Curtea Constituţională este formată din 12 judecători, asistaţi de referendari şi 2 grefieri. 
Dispoziţii referitoare la componenţa Curţii cuprinse în Legea specială din 6 ianuarie 1989:

“Art.31. Curtea Constituţională este compusă din 12 judecători: 6 judecători de expresie franceză, care formează grupul lingvistic francez al Curţii şi 6 judecători de expresie flamandă, care formează grupul lingvistic flamand al Curţii. (…)

Art.33. Judecătorii francezi şi judecătorii flamanzi ai Curţii Constituţionale aleg, fiecare, în cadrul grupurilor lor, un preşedinte de expresie franceză şi un preşedinte de expresie flamandă.”
Completele de judecată ale Curţii se stabilesc în fiecare an, la 1 septembrie (odată cu schimbarea preşedinţiei). De regulă, cauzele sunt examinate de complete formate din 7 judecători: 2 preşedinţi care prezidează toate cauzele şi 5 judecători desemnaţi conform unui sistem complex de alternanţă. Sistemul garantează prezenţa în complet a: cel puţin 3 judecători reprezentând cele 3 grupuri lingvistice; cel puţin 2 foşti parlamentari şi 2 judecători având o anumită calificare juridică. În completul de 7 judecători, deciziile se iau cu majoritate de voturi.

Preşedinţii pot decide să supună o cauză Curţii constituţionale reunită în şedinţă de plen. Fiecare dintre preşedinţi poate lua această decizie atunci când consideră necesar sau la cererea a 2 judecători din completul de judecată respectiv. În şedinţa plenului, Curtea statuează numai în prezenţa a minimum 10 judecători, numărul judecătorilor de expresie franceză şi al judecătorilor de expresie flamandă trebuind să fie egal. În caz de paritate, votul preşedintelui în exerciţiu este hotărâtor.
▪ Dreptul de sesizare

Curtea Constituţională poate fi sesizată cu recursuri în anulare  - introduse de orice autoritate prevăzută de lege/persoană având un interes justificat - şi cu chestiuni prejudiciale – introduse de un organ jurisdicţional.
▪ Depunerea actelor de sesizare
Toate cauzele (recursuri în anulare, însoţite sau nu de o cerere de suspendare şi chestiunile prejudiciale) sunt înscrise pe rolul Curţii, în ordinea primirii, de către grefier. După caz, cererile pot fi formulate în limba franceză, flamandă sau germană, dar, în conformitate cu dispoziţiile Legii speciale din 6 ianuarie 1989, instrucţia se desfăşoară în limba franceză sau flamandă.

▪ Procedura preliminară

Procedura de filtraj, instituită pentru evitarea supraîncărcării, permite închiderea anumitor dosare după desfăşurarea unei proceduri sumare. Cauzele evident inadmisibile sau care, în mod evident, nu intră în competenţa Curţii pot fi respinse de către o “cameră restrânsă” formată din preşedinte şi din 2 judecători-raportori. 
În mod similar, recursurile manifest nefondate, chestiunile prejudiciale care, în mod evident, impun răspunsuri negative,  precum şi cauzele care pot fi închise printr-o “decizie de răspuns imediat” (din cauza naturii cauzei sau a relativei simplităţi a problemelor ridicate) pot fi soluţionate (de un complet ordinar) după desfăşurarea unei proceduri scrise, la care, în principiu, sunt asociate numai părţile reclamante/părţile aflate în proces. Autorităţile care, în mod normal, sunt automat puse la curent cu toate cauzele, nu participă la procedura preliminară, cu excepţia cazului în care, în concluzii, judecătorii-raportori propun Curţii pronunţarea unei hotărâri de constatare a încălcării Constituţiei de norma în cauză.

Dispoziţii referitoare la procedura preliminară din Legea specială din 6 ianuarie 1989:
“Titlul V: Procedura în faţa Curţii Constituţionale

Capitolul I: Înscrierea pe rol şi desemnarea raportorilor

Art.67. Grefierul înscrie cauzele pe rolul Curţii, în ordinea primirii acestora.

Art.68. Pentru fiecare cauză, sunt desemnaţi ca raportori, judecătorii aflaţi pe primul loc pe listele prevăzute la art.59. 

Fiecare raportor este însărcinat cu instrucţia dosarului şi cu elaborarea raportului pentru audiere.
Capitolul II: Procedura preliminară

Art.69. Există o cameră restrânsă, formată din preşedinte şi din 2 raportori.

Art.70. După primirea unui recurs în anulare sau a unei decizii de trimitere, raportorii examinează, la prima vedere, dacă recursul sau chestiunea prejudicială este în mod manifest neadmisibil/neadmisibilă sau nefondat/nefondată, dacă, în mod evident, Curtea nu are competenţa de soluţionare sau dacă se poate pune capăt cauzei printr-o decizie de răspuns imediat.

Art.71. Dacă recursul în anulare sau chestiunea prejudicială apare ca manifest neadmisibilă sau neintrând în competenţa Curţii, raportorii elaborează un raport în acest sens, pe care îl prezintă preşedintelui în termen de maximum 30 de zile de la primirea cererii sau a deciziei de trimitere; dacă regula atacată face şi obiectul unei cereri de suspendare, termenul este redus la maximum 10 zile.

În termenul prevăzut la primul alineat, grefierul notifică părţilor concluziile raportorilor. De la primirea notificării, părţile dispun de 15 zile pentru a depune un memoriu justificativ.

Camera restrânsă poate atunci să decidă, cu unanimitate de voturi, încheierea examinării cauzei, fără nici un alt act de procedură, printr-o decizie prin care recursul sau chestiunea este declarată inadmisibilă sau prin care se constată faptul că nu intră în competenţa Curţii.

Dacă propunerea de adoptare a unei decizii de neadmisibilitate sau de declinare a competenţei nu este reţinută, camera restrânsă constată acest lucru prin ordonanţă.

Art.72. Dacă raportorii consideră că recursul în anulare este manifest nefondat, că răspunsul la o chestiune prejudicială este evident negativ sau că, prin natura cauzei sau a simplităţii relative a problemelor care au fost ridicate, cauza se poate încheia printr-o decizie de răspuns imediat, aceştia elaborează, pentru Curte, un raport în acest sens, în termen de maximum 30 de zile de la primirea cererii sau a deciziei de trimitere; dacă regula contestată face, de asemenea, obiectul unei cereri de suspendare, termenul este redus la maximum 10 zile.

În termenul prevăzut la alineatul 1, grefierul notifică părţilor concluziile raportorilor. În cazul în care concluziile raportorilor propun constatarea unei încălcări a regulilor menţionate la art.1 şi 26, acestea se notifică, ca şi recursul în anulare sau decizia privind chestiunea prejudicială, părţilor menţionate la art.76. De la primirea notificării, părţile dispun de 15 zile pentru a depune un memoriu justificativ.

Curtea poate decide atunci încheierea examinării cauzei, fără alt act de procedură, printr-o decizie de răspuns imediat în care, după caz, recursul este declarat nefondat sau chestiunea prejudicială primeşte un răspuns negativ.

Dacă propunerea de pronunţare a unei decizii de declarare a cauzei ca nefondată sau a unei decizii de răspuns imediat nu este reţinută, Curtea constată acest lucru prin ordonanţă.

Art.73. Deciziile prevăzute la art.71, alin.3 şi 72, alin.3 se notifică părţilor.”
▪ Instrucţia cauzei

Dacă procedura de filtraj nu este aplicabilă, grefierul procedează la publicarea în Monitorul Oficial a unui anunţ prin care se face publică sesizarea Curţii cu o anumită cauză. Cererile pot fi consultate la grefă timp de 30 de zile de publicare. Adunările legislative, Consiliul de Miniştri, guvernele comunităţilor şi ale regiunilor sunt informate separat, precum şi, în chestiunile prejudiciale, părţile procesului din faţa instanţei principale. Acestea pot adresa Curţii, într-un anumit termen, o argumentaţie scrisă (memoriu) şi eventuale elemente probatorii. După publicarea anunţului, pot interveni, în scris, şi terţii având un interes justificat. 
Toate părţile care au intervenit în scris dispun de încă un termen pentru a trimite un memoriu scris de răspuns.  În cazul recursului în anulare, la memoriul de răspuns al părţii reclamante, se poate reacţiona, în replică, printr-un nou memoriu.

Părţile au dreptul de a consulta, la grefă, dosarul cauzei care conţine toate documentele şi elementele procedurii. Curtea poate ordona măsuri de instrucţie extinse pentru a obţine informaţii complementare şi a audia alte persoane/ instanţe.

La terminarea perioadei necesare pentru schimbul de memorii şi pentru desfăşurarea instrucţiei de către judecătorii-raportori şi referendarii acestora, Curtea apreciază dacă această cauza poate fi supusă dezbaterii. În ordonanţa “de punere pe rol” se fixează data şi subiectul audierii. Toate părţile care au depus memorii sunt informate şi primesc un raport scris al judecătorilor-raportori în care, dacă este cazul, se atrage atenţia asupra întrebărilor care le-ar putea fi adresate.
În acest sens, Legea specială din 6 ianuarie 1989 prevede următoarele:

“Titlul V: Procedura în faţa Curţii Constituţionale

Capitolul III – Publicarea şi notificarea recursurilor şi a chestiunilor prejudiciale

Art.74. Dacă nu au fost aplicate art.71 şi 72 sau nu s-a adoptat ordonanţa vizată la art.71, alin.4 sau ordonanţa vizată la art.72, alin.4, grefierul procedează la publicarea în Monitorul Oficial, în limbile franceză, flamandă şi germană, a unui anunţ în care se indică autorul şi obiectul recursului în anulare sau al chestiunii prejudiciale.

Cererea în anulare poate fi consultată la grefa Curţii, în 30 de zile de la data publicării vizată la primul alineat.

Procedura continuă conform următoarelor dispoziţii.

Art.75. Curtea poate desemna un avocat din oficiu.

Art.76.

1. Grefierul notifică recursurile în anulare introduse de Consiliul de Miniştri, Guvernelor Regionale şi ale Comunităţilor, precum şi Preşedinţilor Adunărilor legislative.

2. Grefierul notifică recursurile în anulare introduse de Guvernul unei Regiuni sau Comunităţi, Consiliului de Miniştri şi celorlalte Guverne, precum şi Preşedinţilor Adunărilor legislative.

3. Grefierul notifică recursurile în anulare introduse de Preşedintele unei Adunări legislative, Consiliului de Miniştri, Guvernelor Regiunilor şi Comunităţilor, precum şi Preşedinţilor celorlalte Adunări legislative.

4. Grefierul notifică recursurile în anulare introduse de o persoană care are un interes justificat, Consiliului de Miniştri şi Guvernelor Regionale şi ale Comunităţilor, precum şi Preşedinţilor Adunărilor legislative.

Art.77. Grefierul notifică deciziile de trimitere (n.a. ale chestiunilor prejudiciale) Consiliului de Miniştri, Guvernelor Regionale şi ale Comunităţilor, Preşedinţilor Adunărilor legislative, precum şi părţilor în cauza adusă în faţa organului jurisdicţional care emis decizia de trimitere.

Art.78. Dacă aceiaşi dispoziţie face obiectul unui recurs în anulare şi a unei decizii de trimitere anterioare, grefierul notifică recursul în anulare părţilor în cauza adusă în faţa organului jurisdicţional care a ridicat chestiunea prejudicială. Notificarea conţine şi termenul în care acestea pot depune un memoriu, conform art.85.

Cu excepţia cazurilor de aplicare a art.100, Curtea statuează mai întâi asupra recursurilor în anulare.

Capitolul IV: Instrucţia
Art.79. Instrucţia se desfăşoară în scris.

Art.80. Notificările către Consiliul de Miniştri se adresează Cabinetului Primului-ministru. 

Notificările către Guvernele Comunităţilor şi Regionale se adresează Cabinetului Preşedintelui Guvernului. 

Notificările către Preşedinţii Adunărilor legislative se adresează Grefei Adunării.  

Art. 81.  Orice parte care nu este autoritate publică, indică în cerere sau în memoriu, adresa domiciliului sau sediului din Belgia sau a domiciliului din Belgia pe care îl alege.

În lipsa unei astfel de menţiuni, grefa nu trebuie să facă nici o notificare şi procedura este considerată contradictorie.

Grefa trimite orice notificare la sediul sau domiciliul indicat, chiar în cazul decesului părţii.  

Art.82. Trimiterea la Curte a oricărui înscris procedural se face prin poştă, prin plic recomandat.

Trimiterea de către Curte a oricărui înscris, notificări sau convocări se face prin plic recomandat, cu confirmare de primire.

Art.83. Orice cerere sau memoriu trebuie însoţite de 10 copii autentificate de către semnatar. Se poate dispune trimiterea de copii suplimentare.

Art.84. Cererile şi memoriile transmise Curţii sunt însoţite de opisul documentelor doveditoare. Orice dosar trimis trebuie să conţină opisul documentelor transmise.

Art.85. În termen de 45 de zile de la primirea notificărilor trimise de grefier în baza art.76, 77 şi 78, Consiliul de Miniştri, Guvernele, Preşedinţii Adunărilor legislative şi destinatarii notificărilor pot adresa Curţii un memoriu. În cazul în care cauza priveşte un recurs în anulare, memoriile pot aduce argumente noi. Ulterior, părţile nu mai pot invoca noi argumente.”
▪ Audierea
În cadrul audierii publice, judecătorul-raportor prezintă rezumatul raportului asupra cauzei. Un al doilea judecător-raportor, care aparţine unui alt grup lingvistic, poate prezenta rezumatul unui raport complementar. Toate părţile care au depus documente scrise pot pleda oral, atât personal, cât şi prin avocat.
Dispoziţii referitoare la audiere cuprinse în Legea specială din 6 ianuarie 1989:

“Titlul V: Procedura în faţa Curţii Constituţionale

(…)

Art.106. La audiere, raportorul aparţinând grupului a cărei limbă este cea a instrucţiei, face un rezumat al faptelor cauzei şi indică problemele juridice pe care Curtea trebuie să le soluţioneze.

Dacă este cazul, raportorul aparţinând unui alt grup lingvistic poate face un raport complementar.

Curtea poate audia persoanele şi experţii pe care doreşte să îi asculte. 

La dezbateri sunt admise numai părţile care au depus o cerere sau un memoriu, precum şi avocaţii acestora; se pot face numai observaţii orale.

Preşedintele pronunţă apoi încheierea dezbaterilor şi supune cauza spre deliberare.

Capitolul VII: Redeschiderea dezbaterii

Art.107. Din oficiu, Curtea poate dispune redeschiderea dezbaterilor. Curtea poate ordona redeschiderea înainte de a primi o excepţie sau un argument asupra căruia părţile nu au putut furniza explicaţii.

Curtea stabileşte termenele în care părţile sunt chemate să depună un ultim memoriu în această privinţă.”
▪ Deliberarea, pronunţarea şi publicarea deciziei 
Deliberările Curţii sunt secrete. Curtea adoptă deciziile cu majoritate simplă de voturi. 
Deciziile Curţii, redactate în limbile franceză şi flamandă
, se pronunţă de către preşedinţi, în şedinţă publică, în termen de 6 luni de la depunerea recursului în anulare/deciziei de trimitere. 

Acestea se publică - în extras - în cele 3 limbi, în Monitorul Oficial, şi, integral, în limbile franceză şi flamandă pe site-ul internet al Curţii.
Erorile de stil, de calcul sau inexactităţile evidente pot fi rectificate de Curte din oficiu sau la cererea unei părţi, făcută în termen de 2 săptămâni de la notificarea deciziei.
Deciziile se publică în colecţia oficială. Copii ale deciziilor se pot transmite organelor jurisdicţionale care au solicitat acest lucru. 
Dispoziţii referitoare la deliberare, la pronunţarea şi publicarea deciziei cuprinse în Legea specială din 6 ianuarie 1989:

“Titlul V: Procedura în faţa Curţii Constituţionale

(…)

Capitolul VIII. Decizia Curţii

Art.108. Curtea deliberează în secret.

Art.109. Fără a aduce atingere art.25 şi art.6 (1,5) din Legea specială din 8 august 1980 privind reformele instituţionale, deciziile se pronunţă în 6 luni de la depunerea recursului în anulare sau de la primirea deciziei de trimitere.

Desigur, dacă o cauză nu a fost judecată la expirarea acestui termen, prin decizie motivată, Curtea poate prelungi termenul în măsura în care se impune. În caz de necesitate, prelungirea poate fi reînnoită, fără ca durata totală a prelungirilor să depăşească 6 luni.

Art.110. Orice decizie se pronunţă în şedinţă publică.

Art.111. Decizia conţine motivele şi dispozitivul. Decizia conţine:

- numele, domiciliul, reşedinţa sau sediul fiecărei părţi şi, dacă este cazul, numele şi calitatea persoanelor care îi reprezintă;

- dispoziţii privind limbile care se utilizează;

- menţiuni referitoare la convocarea părţilor şi a avocaţilor acestora, precum şi, eventual, prezenţa la audiere;

- data audierii publice şi numele judecătorilor care au deliberat.

Art.112. Deciziile sunt semnate de preşedinte şi de grefier.

Art.113. Deciziile sunt notificate de către grefier:

- Primului-ministru şi Preşedinţilor de Guverne;

- Preşedinţilor Camerelor legislative, al Parlamentului Comunităţii franceze, al Parlamentului valon, al Parlamentului flamand, al Parlamentului Comunităţii germanofone şi ai Adunărilor legislative ale Regiunii Bruxelles Capitală;

- părţilor;
- organului jurisdicţional care a ridicat chestiunea prejudicială.

Art.114. Deciziile se publică, integral sau în extras, în Monitorul Oficial, prin grija grefierului. Extrasul conţine considerentele şi dispozitivul.

Curtea asigură publicarea acestora într-o colecţie oficială.

Curtea comunică o copie jurisdicţiilor care au solicitat acest lucru.

(…)
Art.116. Decizia Curţii este definitivă şi nu este supusă recursului.

Art.117.

1. Sub rezerva art.118, erorile de stil sau de calcul sau inexactităţile evidente pot fi rectificate de Curte din oficiu, sau la cererea unei părţi, făcută în termen de 2 săptămâni de la notificarea deciziei.

2. Părţile, avertizate corespunzător de către grefier, pot prezenta observaţii scrise în termenul stabilit de preşedinte.

3. Curtea decide în Camera de consiliu.

4. Minuta ordonanţei care prevede rectificarea se anexează la minuta deciziei rectificate. Menţiunea despre această ordonanţă se face pe marginea minutei deciziei rectificate.

Art.118. Curtea, la cererea părţilor recursului în anulare sau a jurisdicţiei care a ridicat chestiunea prejudicială, interpretează decizia. Cererea de interpretare se introduce conform art.5 sau art.27, după caz.  Aceasta este comunicată tuturor părţilor cauzei.

Pentru alte aspecte, este aplicabilă procedura prevăzută pentru cererea în anulare sau pentru chestiunea prejudicială.
Minuta deciziei de interpretare se anexează minutei deciziei interpretate. Menţiunea deciziei de interpretare se face pe marginea deciziei interpretate.”
AUSTRIA

Bază legală

Legea din 1953 privind Curtea Constituţională 

▪ Organizarea Curţii

Curtea Constituţională este formată din preşedinte, vicepreşedinte, 12 membri şi 6 membri supleanţi. 

Organul decizional al Curţii este Plenul (compus din preşedinte, vicepreşedinte şi 12 judecători). 
Cauzele cu grad scăzut de dificultate juridică pot fi soluţionate de „mica adunare”, o comisie formată din 4 judecători-membri şi un judecător-preşedinte.

▪ Depunerea actelor de sesizare
Actele de sesizare a Curţii se depun la grefa Curţii. Acestea pot fi trimise prin poştă sau pot fi depuse de către avocaţi. 
Sesizarea se face în scris şi trebuie să conţină: articolul din Constituţia federală în baza căruia a fost introdusă; prezentarea faptelor care constituie baza cererii; cererea motivată pentru pronunţarea unei decizii (art.15 din Legea din 1953 privind Curtea Constituţională).

Pentru actele de sesizare adresate Curţii Constituţionale în baza art.126.a, 127.c, 137-145, 148.f şi 148.i din Constituţie
, se achită o taxă de înregistrare, al cărei cuantum se stabileşte de Cancelarul Federal şi de Ministerul Finanţelor în condiţiile prevăzute la art.17 din Legea privind Curtea Constituţională. În prezent, această taxă este de 180 €.
▪ Procedura preliminară
Pentru fiecare cauză, preşedintele desemnează un raportor permanent. În cazuri excepţionale, acesta poate desemna ca raportor un alt judecător al Curţii (art.16 din aceeaşi lege).

Raportorul examinează condiţiile formale de admisibilitate a cererii (dacă subiectul cererii intră în competenţa jurisdicţională a Curţii şi dacă sunt îndeplinite condiţiile legale de formă: număr de copii, depunerea de un avocat împuternicit). Dosarele care nu îndeplinesc condiţiile legale sunt returnate părţii în cauză, acordându-se un termen de corectare a deficienţei/deficienţelor constatate.

Raportorul poate elabora o moţiune motivată de respingere a cererii (fără procedură ulterioară şi fără audiere prealabilă) dacă:

- în mod evident, problema nu intră în competenţa jurisdicţională a Curţii Constituţionale;

- se constată că nu a fost încălcat nici un drept constituţional;

- aspectele legale ale cauzei au fost suficient clarificate prin decizii deja pronunţate;

- a fost depăşit un termen legal;
- nu au fost înlăturate deficienţele în îndeplinirea unei condiţii de formă;

- solicitantul nu are dreptul de a depune cererea;

- cererea a fost retrasă.

Pentru pregătirea şedinţei de deliberare, raportorul poate adresa întrebări părţilor/martorilor/martorilor-experţi, poate dispune efectuarea unor inspecţii sau verificări, poate solicita autorităţilor diferite documente şi informaţii.

După încheierea procedurii preliminare, raportorul trimite celorlalţi judecători proiectul de raport, însoţit de toate anexele corespunzătoare (cererea/plângerea, declaraţiile, înscrisurile importante, rapoartele de cercetare referitoare la aspectul legal contestat, precum şi decizii relevante în materie), precum şi proiectul de decizie. 

▪ Deliberarea 

Deliberările şi votul plenului nu sunt publice.
Iniţial, în cadrul dezbaterii, raportorul prezintă proiectul raportului şi motivele care au stat la baza propunerii de decizie. Preşedintele deschide dezbaterile; adesea, sunt necesare consultări şi voturi separate asupra unor aspecte legale diferite. La încheierea dezbaterilor, judecătorii votează proiectul de raport, aşa cum a fost eventual modificat sau corectat în timpul discuţiilor. Dacă proiectul nu obţine majoritate de voturi, trebuie pregătit un alt proiect, sarcină care poate fi încredinţată unui alt judecător al Curţii. 

Curtea Constituţională adoptă decizia finală numai dacă proiectul obţine majoritate de voturi. În cazul unei cauze complicate, deliberările pot avea loc pe durata mai multor sesiuni.

Deliberarea nu conduce întotdeauna la adoptarea unei decizii finale. Astfel, dacă în cadrul discuţiilor se constată că judecătorii trebuie să aplice o lege care pare neconstituţională, Curtea Constituţională întrerupe procedura în curs şi se concentrează asupra dispoziţiei/dispoziţiilor controversate din lege. Judecătorii examinează normele legale în materie pentru a se asigura dacă rezerva manifestată faţă de textul legal în cauză se confirmă. Adesea, întreruperile provocate de această examinare determină o procedură constituţională îndelungată. Procedura are o durată şi mai mare în cazul în care Curtea Constituţională trebuie să aştepte o hotărâre a Curţii Europene de Justiţie de la Luxemburg referitoare la o problemă relevantă pentru cauza aflată în examinare.

▪ Audierea

Curtea Constituţională poate decide organizarea unei audieri publice dacă în cursul procedurii pregătitoare nu au fost soluţionate toate problemele sau cauza are o semnificaţie legală/politică specială. 

Data audierii se stabileşte de preşedintele Curţii şi se dă publicităţii.

Absenţa părţilor implicate nu împiedică desfăşurarea şedinţei şi nici pronunţarea deciziei. Părţile pot pleda personal sau pot fi reprezentate de un avocat.

Şedinţa începe cu prezentarea raportului de către judecătorul-raportor. Raportul conţine descrierea faptelor din dosar, moţiunile formulate de părţi şi rezultatul unor deliberări, dacă există. Argumentele legale conţinute în înscrisurile depuse se citesc numai dacă partea care a depus un înscris nu s-a prezentat sau dacă una din părţile prezente solicită acest lucru.

Ori de câte ori este posibil, decizia se ia după terminarea dezbaterii orale şi se pronunţă imediat. Pronunţarea deciziei nu depinde de prezenţa părţilor.

La fiecare audiere se încheie o minută; aceasta conţine numele preşedintelui, ale membrilor Curţii care sunt prezenţi şi care votează, ale părţilor, precum şi referiri la aspectele esenţiale ale şedinţei.

▪ Adoptarea deciziei

După aprobarea de către plen a proiectului de raport, dosarul se închide. Judecătorul care a pregătit  opinia majoritară, redactează versiunea finală a tuturor formulărilor asupra cărora s-a căzut de acord în sesiunea plenului. Preşedintele Curţii examinează toate versiunile finale şi, atunci când consideră că este necesar, de comun acord cu raportorul, clarifică anumite detalii. În cazuri speciale, preşedintele poate consulta din nou plenul. După semnarea deciziei de către preşedinte, se redactează forma finală a documentului. Funcţionarii citesc cu atenţie şi verifică textul pentru „controlul de calitate”. 

Deciziile tipărite sunt trimise părţilor participante la proceduri, de către grefă. Cele mai importante decizii, cu relevanţă pentru cetăţeni, sunt comunicate şi presei.
LUXEMBURG
Bază legală

Legea din 27 iulie 1997 privind organizarea Curţii Constituţionale 

▪ Organizarea Curţii Constituţionale
Curtea Constituţională este formată din 9 membri – preşedinte, vicepreşedinte şi 7 consilieri, numiţi de Marele Duce.

Preşedintele Curţii Superioare de Justiţie, Preşedintele Tribunalului Administrativ şi 2 consilieri de la Curtea de Casaţie sunt membri de drept ai Curţii Constituţionale. Ceilalţi 5 membri, care trebuie să aibă calitatea de magistrat – sunt numiţi de Marele Duce, cu avizul comun al Curţii Superioare de Justiţie şi al

Tribunalului Administrativ.

Curtea Constituţională are o singură Cameră, în care îşi desfăşoară activitatea un număr de 5 magistraţi. Grefa Curţii Superioare de Justiţie este şi grefa Curţii Constituţionale.
▪ Sesizarea Curţii Constituţionale
Curtea Constituţională este sesizată cu chestiunile prejudiciale în cazul în care în faţa unei jurisdicţii judiciare sau administrative se invocă o problemă legată de conformitatea unei legi cu Constituţia.
Dacă o parte într-un proces ridică în faţa unei jurisdicţii judiciare/ administrative o chestiune referitoare la conformitatea unei legi cu Constituţia, jurisdicţia în cauză are obligaţia de a sesiza Curtea Constituţională.

Dacă, în cadrul unui proces, instanţa consideră că se pune problema conformităţii unei legi cu Constituţia şi că, pentru pronunţarea hotărârii este necesară o decizie în acest sens, instanţa poate sesiza din oficiu Curtea Constituţională, după prezentarea, de către părţile în proces, a observaţiilor proprii. 
Grefa organului jurisdicţional care invocă chestiunea prejudicială transmite decizia de sesizare la grefa Curţii Constituţionale.

▪ Instrucţia cauzei
Pentru fiecare cauză, Preşedintele Curţii Constituţionale aprobă componenţa completului şi desemnează un consilier-raportor, conform unui sistem de rotaţie. 
Părţile au dreptul de a depune concluzii la grefa Curţii în termen de 30 de zile de la data notificării chestiunii prejudiciale, devenind, în acest mod, părţi în cadrul procedurii din faţa Curţii Constituţionale.

Grefa transmite părţilor o copie a concluziilor depuse. De la data primirii concluziilor, părţile dispun de 30 de zile pentru a adresa grefei concluzii suplimentare.

▪ Audierea 

În 30 de zile de la expirarea termenului de depunere, de către părţi, a concluziilor suplimentare, se desfăşoară audierea publică.
 Data audierii se stabileşte de către Curte.

În cadrul audierii, se prezintă raportul consilierului-raportor, precum şi observaţiile şi pledoariile părţilor, reprezentate de avocaţi.

▪ Deliberarea, pronunţarea şi publicarea deciziei 
Curtea Constituţională deliberează în secret şi adoptă decizii motivate cu majoritate de voturi. Deciziile se iau în termen de 2 luni de la încheierea dezbaterilor. 

În şedinţă publică, decizia este citită de către Preşedintele Curţii/un membru al Curţii delegat în acest scop, fără a fi necesară prezenţa celorlalţi membri ai Curţii. 
Grefa Curţii trimite decizia la jurisdicţia care a făcut sesizarea, precum şi părţilor care au adus cauza în faţa instanţei. 

În soluţionarea litigiului cu care au fost sesizate, jurisdicţia care a ridicat chestiunea prejudicială, precum şi toate jurisdicţiile chemate să se pronunţe în aceeaşi cauză, au obligaţia de a se conforma deciziei Curţii.

În 30 de zile de la pronunţare, decizia se publică în Gazeta Oficială (Mémorial), Colecţia legislativă. Curtea Constituţională poate dispune ca datele cu caracter personal ale părţilor în cauză să nu fie date publicităţii.

▪ Cheltuieli de judecată

Procedura în faţa Curţii este gratuită. Deciziile Curţii nu implică plata cheltuielilor de judecată.
▪ Dispoziţii în materie procedurală din Legea din 27 iulie 1997 privind organizarea Curţii Constituţionale
„Capitolul 4 – Sesizare şi funcţionare
Art.6. Dacă o parte ridică în faţa unei jurisdicţii judiciare sau administrative o chestiune referitoare la conformitatea unei legi cu Constituţia, aceasta este obligată să sesizeze Curtea Constituţională.

Organul jurisdicţional nu trebuie să sesizeze Curtea Constituţională în cazul în care consideră că:

a. pentru a pronunţa hotărârea, nu este necesară o decizie asupra chestiunii ridicate;

b. excepţia de constituţionalitate este lipsită de orice fundament;

c. Curtea Constituţională a statuat deja asupra unei chestiuni având acelaşi obiect.
Dacă un organ jurisdicţional consideră că există o problemă de conformitate a legii cu Constituţia şi că, pentru a pronunţa hotărârea, este necesară o decizie asupra acestui aspect, acesta trebuie să ridice chestiunea din oficiu, după ce, în prealabil, a invitat părţile să-şi prezinte observaţiile. 

Art.7. Decizia de a sesiza Curtea Constituţională cu chestiunea prejudicială suspendă procedura judecătorească şi orice termene de procedură şi de prescripţie, de la data acestei decizii până la data la care decizia Curţii este notificată organului jurisdicţional care a făcut sesizarea.

Grefa Curţii Constituţionale notifică părţilor în cauză, prin plic recomandat, decizia Curţii, care nu este supusă recursului.

Art.8. Chestiunea prejudicială care figurează în dispozitivul deciziei nu trebuie să îndeplinească nici o condiţie specială de formă. Decizia indică cu precizie dispoziţiile legislative şi constituţionale la care face referire.

Grefa organului jurisdicţional care invocă chestiunea prejudicială transmite decizia de sesizare la grefa Curţii Constituţionale.
Art.9. Preşedintele Curţii Constituţionale aprobă componenţa Curţii pentru fiecare cauză şi desemnează un consilier-raportor.

La cerere, preşedintele şi vicepreşedintele pot participa la examinarea oricărei cauze.

Pentru a garanta o rotaţie regulată între diferiţii membri ai Curţii, la desemnarea consilierilor şi a consilierilor-raportori pentru cauzele succesive, preşedintele ia în considerare lista de rang prevăzută la art.19.

Art.10. În termen de 30 de zile de la data notificării, de către părţi, a chestiunii prejudiciale, acestea au dreptul de a depune concluzii scrise la grefa Curţii; în acest fel, devin părţi în procedura din faţa Curţii Constituţionale.

Grefa transmite apoi părţilor o copie a concluziilor care au fost depuse. De la data acestei notificări, părţile dispun de 30 de zile pentru a adresa grefei concluzii suplimentare.

În 30 de zile de la expirarea termenelor indicate la alineatele precedente, Curtea ascultă, în audiere publică, raportul consilierului-raportor şi pledoariile părţilor. Termenul menţionat este suspendat, în fiecare an, în perioada 15 iulie-16 septembrie. Data audierii se stabileşte de către Curte, fără ca părţile să fie prezente; prin plic recomandat, data se comunică avocaţilor, cu cel puţin 15 zile înainte de audiere, de către grefa Curţii. (…)
Art.11. Prin intermediul unui avocat angajat, înscris pe lista I din tabelele întocmite anual de consiliile ordinelor avocaţilor, părţile pot prezenta observaţii şi pot pleda în faţa Curţii Constituţionale.

În cazul în care o jurisdicţie administrativă sesizează Curtea Constituţională cu o cauză în care statul este parte, aceasta poate fi reprezentată de un delegat sau de un avocat înscris pe lista I din tabelele întocmite anual de consiliile ordinelor avocaţilor.

În cazul în care un organ judiciar sesizează Curtea Constituţională cu o cauză în care Ministerul Public este parte, acesta este reprezentat de Procurorul general al statului sau de un membru al parchetului desemnat de acesta, care poate interveni ca parte în faţa Curţii Constituţionale.

Art.12. Curtea Constituţională deliberează asupra cauzei. Deliberările Curţii sunt secrete. Deciziile se adoptă cu majoritate de voturi.

Art.13. Curtea statuează asupra conformităţii legii cu Constituţia, pe cale de decizie.

Deciziile se iau în termen de 2 luni de la încheierea dezbaterilor. Deciziile Curţii sunt motivate.

Art.14. În şedinţă publică, decizia este citită de către Preşedinte sau de un alt membru al Curţii delegat în acest scop, fără ca prezenţa celorlalţi membri ai Curţii să fie necesară. Decizia se publică în Mémorial, Colecţia legislativă, în 30 de zile de la pronunţare.

La publicare, Curtea Constituţională poate face abstracţie de datele cu caracter personal ale părţilor în cauză.

Art.15. Grefa Curţii trimite decizia la jurisdicţia care a făcut sesizarea, iar părţilor care au adus cauza în faţa instanţei, o copie certificată a deciziei. 

Jurisdicţia care a ridicat chestiunea prejudicială, precum şi toate jurisdicţiile chemate să se pronunţe în aceeaşi cauză, au obligaţia de a se conform deciziei Curţii, în soluţionarea litigiului cu care au fost sesizate.

Art.16. Procedura în faţa Curţii este gratuită. Deciziile Curţii nu implică plata cheltuielilor de judecată.”

Polonia
Bază legală

Legea din 1997 privind Tribunalul Constituţional 

▪ Organizare şi funcţionare
Tribunalul Constituţional este format din 15 judecători, aleşi de Camera Deputaţilor, pentru un mandat de 9 ani.

Organele de conducere ale Tribunalului sunt Adunarea generală şi Preşedintele Tribunalului. Adunarea generală este formată din judecătorii Tribunalului.

În şedinţa Adunării generale, convocată de preşedintele Tribunalului cel puţin o dată pe an, sunt dezbătute activităţile Tribunalului, precum şi probleme de jurisprudenţă.

Au dreptul de a participa la lucrările Adunării generale: preşedinţii comisiilor parlamentare interesate şi cei ai comisiilor senatoriale; Preşedintele Camerei Supreme de Control; Ministrul justiţiei; Procurorul general; Primul preşedinte al Curţii Supreme; Preşedintele Înaltei Curţi Administrative; Avocatul poporului şi Avocatul copilului.

Data convocării Adunării generale se comunică, de către Preşedintele Tribunalului, Preşedintelui Republicii, Preşedintelui Camerei Deputaţilor, Preşedintelui Senatului şi Preşedintelui Consiliului de Miniştri ; aceştia pot participa la şedinţă personal sau prin reprezentant.

Competenţe ale Adunării generale : votarea Regulamentului Tribunalului; alegerea, prin vot secret, a candidaţilor pentru funcţiile de preşedinte şi vicepreşedinte al Tribunalului; votarea statutului Biroului Tribunalului; votarea proiectului de buget al Tribunalului; confirmarea informării prevăzute la art.4.1 
; îndeplinirea oricăror acte prevăzute de lege sau de regulament, care îi intră în competenţă.

Adunarea generală votează rezoluţiile în prezenţa a 2/3 din numărul judecătorilor,  inclusiv preşedintele sau vicepreşedintele Tribunalului.

Preşedintele Tribunalului comunică tuturor judecătorilor Tribunalului ordinea de zi şi data şedinţei Adunării generale, cu cel puţin 7 zile înainte. În cazuri speciale, Adunarea generală poate adopta anumite rezoluţii, fără respectarea acestui termen. 

Dacă legea nu prevede altfel, rezoluţiile Adunării generale se adoptă cu majoritate simplă. Votul este public, cu excepţia cazului în care unul din judecătorii Tribunalului solicită vot secret.

Conform art.17 din Legea privind Tribunalul Constituţional, organizarea şi administrarea activităţii Tribunalului se asigură de Preşedintele Tribunalului şi de Secretariatul Tribunalului.

Secretariatul Tribunalului este condus de un şef, numit şi demis de Adunarea generală, la propunerea Preşedintelui Tribunalului.

Angajaţilor din cadrul Secretariatului li se aplică dispoziţiile legale referitoare la angajaţii administraţiei statului.
▪ Dreptul de sesizare
Controlul a priori al constituţionalităţii legilor poate fi solicitat numai de Preşedintele Republicii. Subiectele de drept care pot sesiza Tribunalul Constituţional pentru angajarea controlului a posteriori sunt relativ numeroase. 
Legea privind Tribunalul Constituţional face distincţie între dreptul general
 şi dreptul special
 de sesizare a Tribunalului Constituţional. Beneficiază de dreptul general de sesizare: Preşedintele Republicii, Preşedintele Camerei Deputaţilor, Preşedintele Senatului, Preşedintele Consiliului de Miniştri, Preşedintele Curţii Supreme, Preşedintele Înaltei Curţi Administrative, Procurorul General, Preşedintele Camerei Supreme de Control şi Avocatul poporului. De asemenea, acest drept este conferit unui grup de 50 de deputaţi/30 de senatori. Dreptul special aparţine autorităţilor deliberative ale colectivităţilor locale, sindicatelor naţionale, asociaţiilor angajatorilor, organismelor profesionale, bisericilor şi uniunilor confesionale, precum şi Consiliului Naţional al Magistraturii în ce priveşte normele care reglementează separaţia puterii judecătoreşti, precum şi normele de reglementare a independenţei judecătorilor. 
▪ Depunerea actelor de sesizare
Cererea de sesizare, depusă de subiectul abilitat, este trimisă de Preşedintele Tribunalului, judecătorului pe care îl desemnează pentru efectuarea instrucţiei preliminare. 
Judecătorul desemnat poate acorda solicitantului un termen de 7 zile de la data notificării, pentru corectarea unor erori de formă. Dacă cererea este manifest nefondată/nu a fost corectată în termenul stabilit, judecătorul emite o decizie de respingere a cererii. Decizia poate fi contestată în termen de 7 zile de la data primirii (art.36 din Legea privind Tribunalul Constituţional).

Dacă cererea de sesizare este retrasă înainte de începerea audierii, procedura se încheie. Dacă cererea este retrasă după începerea audierii, Tribunalul poate decide continuarea procedurii.  
▪ Stabilirea completului de judecată
Completul de judecată se stabileşte pentru fiecare cauză, în ordinea înregistrării sesizărilor.
Dispoziţii referitoare la stabilirea completului de judecată cuprinse în Legea privind Tribunalul Constituţional:
« Art.25

1. Tribunalul se pronunţă :

1) în plen, în cauzele:

a. privind conflictele de competenţă între organele constituţionale centrale ale statului;

b. vizând constatarea imposibilităţii exercitării funcţiilor de către Preşedintele Republicii şi încredinţarea exercitării provizorii a atribuţiilor Preşedintelui Republicii, Preşedintelui Camerei Deputaţilor;

c. privind conformitatea cu Constituţia a scopurilor sau activităţilor partidelor politice;

d. vizând, la cererea Preşedintelui Republicii, constatarea conformităţii cu Constituţia a legii, înainte de promulgare sau a unei convenţii internaţionale, înainte de ratificare;

e. deosebit de complicate, la iniţiativa Preşedintelui Tribunalului, în cazul în care cererea este formulată de completul desemnat pentru instrucţia cauzei sau în cazul în care caracterul deosebit de complicat este legat de fonduri neprevăzute de legea finanţelor şi, îndeosebi, când completul intenţionează să renunţe la opinia juridică formulată în decizia emisă de Tribunalul care s-a pronunţat în plen.
2) în complet format din 5 judecători, în cauzele privind:

a. conformitatea cu Constituţia a legilor sau convenţiilor internaţionale ratificate;

b. conformitatea legilor cu convenţiile internaţionale a căror ratificare necesită consimţământul prealabil prevăzut de lege;

3) în complet de 3 judecători, în cauzele privind:

a. conformitatea altor acte normative cu Constituţia, cu convenţiile internaţionale ratificate şi cu legile;

b. sesizările având ca obiect refuzul de a da urmare cererilor vizând constatarea conformităţii unui act normativ cu Constituţia, cu convenţiile internaţionale ratificate sau cu legile, sau de a da urmare sesizărilor constituţionale;

c. recuzarea unui judecător.

2. Pentru instrucţia unei cauze de către plen, este necesară participarea a cel puţin 9 judecători ai Tribunalului. Şedinţa este prezidată de Preşedintele sau Vicepreşedintele Tribunalului şi, în cazul imposibilităţii acestora de a participa, de către decanul de vârstă al Tribunalului.

3. Preşedintele Tribunalului desemnează judecătorii din complet, inclusiv preşedintele completului, şi raportorul, luând în considerare ordinea de primire a sesizărilor. »
▪ Instrucţia preliminară este guvernată de dispoziţiile art.19-22 din Legea din 1997 privind Tribunalul Constituţional:

„Art.19
1. În cursul procedurii, Tribunalul trebuie să examineze toate circumstanţele importante în vederea clarificării tuturor aspectelor cauzei.

2. Tribunalul nu are nici o obligaţie faţă de dovezile aduse de participanţii la procedură şi poate administra din oficiu dovezile pe care le consideră utile pentru clarificarea cauzei.
Art.20
În domeniile nereglementate de lege, procedurii din faţa Tribunalului îi sunt aplicabile dispoziţiile Codului de procedură civilă.
Art.21
1. Tribunalele şi celelalte organe ale puterii publice au obligaţia de a sprijini Tribunalul şi de a prezenta, la cererea acestuia, documentele având legătură cu procedura în faţa Tribunalului.
2. După folosirea acestor documente ca dovezi, Tribunalul are obligaţia de a le returna organului competent fără întârziere.

Art.22

Tribunalul poate cere Curţii Supreme şi Înaltei Curţi Administrative informaţii privind interpretarea dată unei anumite dispoziţii de drept, de jurisprudenţă. »

Pentru pregătirea corespunzătoare a audierii, preşedintele completului de judecată emite ordonanţe prin care: dispune notificarea documentelor aflate la dosar participanţilor la procedură; adresează participanţilor la procedură invitaţia de a prezenta, în scris, într-un anumit termen, observaţii/alte documente necesare examinării cauzei (art.38).
▪ Audierea
Audierea are loc în termen de 14 zile de la notificarea datei de desfăşurare. Dacă legea nu prevede altfel, audierile sunt publice. Pentru protecţia siguranţei naţionale sau a informaţiilor confidenţiale, preşedintele completului poate dispune ca audierea să aibă loc cu uşile închise. 
La audiere trebuie să participe părţile şi/sau reprezentanţii acestora(avocaţi sau consilieri juridici). În cauzele privind controlul de constituţionalitate al legilor, Camera Deputaţilor este întotdeauna reprezentată de un deputat desemnat de Preşedintele Camerei. La audierea având ca subiect constatarea conformităţii cu Constituţia a convenţiilor internaţionale ratificate, este obligatorie participarea reprezentanţilor Preşedintelui Republicii, ai ministrului afacerilor externe şi ai Procurorului general.

În cauza care priveşte constatarea imposibilităţii temporare de exercitare a funcţiilor de către Preşedintele Republicii, la audiere participă personal Preşedintele Camerei Deputaţilor, Preşedintele Senatului, Primul preşedinte al Curţii Supreme şi Procurorul general.
Procesul-verbal al audierii, întocmit de grefier, se semnează de preşedintele completului şi de grefier. Stenograma/înregistrarea audierii se anexează procesului-verbal. 

▪ Deliberarea, pronunţarea şi  publicarea hotărârii/deciziei 
Deliberarea în camera de consiliu este secretă. În funcţie de conţinutul cauzei (cerere, chestiune prejudicială sau plîngere), Tribunalul Constituţional se pronunţă prin hotărâre sau decizie.

Hotărârea se adoptă cu majoritate de voturi; preşedintele completului nu are vot decisiv. În cauzele deosebit de complicate/din motive grave, pronunţarea deciziei poate fi amânată cu maximum 14 zile. 
În cel târziu o lună de la pronunţarea hotârârii, se redactează motivaţia, semnată de judecătorii constituţionali care au votat hotărârea
În condiţiile legii, hotărârea/decizia se publică în Jurnalul Oficial al Republicii şi în Colecţia oficială a deciziilor Tribunalului Constituţional.
▪ Cheltuielile de judecată
Conform art.24 din Legea privind Tribunalul Constituţional, cheltuielile de judecată sunt suportate de către Fisc. Prin excepţie, Tribunalul poate dispune, prin decizie incidentă, rambursarea, în favoarea reclamantului, a cheltuielilor ocazionate de procedura în faţa Tribunalului, de către organul care a emis actul normativ supus controlului. De asemenea, Tribunalul poate stabili valoarea cheltuielilor de reprezentare (angajarea unui avocat/consilier juridic) suportate de către reclamant, în funcţie de caracterul cauzei şi de contribuţia reprezentantului la clarificarea şi soluţionarea cauzei.

Slovenia

Bază legală

Legea privind Curtea Constituţională 

Regulamentul Curţii Constituţionale 

▪ Organizare şi funcţionare
Cei 9 judecători ai Curţii Constituţionale sunt aleşi de Adunarea Naţională, cu votul majoritar al tuturor deputaţilor, la propunerea Preşedintelui Republicii. Mandatul unic este de 9 ani.

Judecătorii constituţionali pot fi revocaţi de Adunarea Naţională în condiţiile prevăzute de art.19 din Legea privind Curtea Constituţională şi pentru motivele stipulate de art.164 din Constituţie (la cererea judecătorului; ca urmare a unei condamnări la pedeapsa cu închisoarea; ca urmare a pierderii permanente a capacităţii de exercitare a atribuţiilor). Preşedintele Republicii poate propune Adunării Naţionale revocarea mandatului unui judecător constituţional. 

Preşedintele Curţii Constituţionale este ales – prin vot secret şi cu majoritate de voturi – de Curte, din rândul judecătorilor constituţionali, cu cel puţin 30 de zile înainte de expirarea mandatului preşedintelui în exerciţiu. Mandatul acestuia este de 3 ani şi poate fi reînnoit. 

Curtea Constituţională are 3 secţii formate din 3 membri, care au competenţa examinării sesizărilor constituţionale.

Programul sesiunilor şi programul de activitate se stabilesc de Curtea Constituţională în cadrul unei sesiuni administrative. În general, cele 2 sesiuni ale Curţii se desfăşoară în perioada 10 ianuarie-15 iunie şi 10 septembrie-20 decembrie. 

Cauzele sunt repartizate judecătorilor în ordinea alfabetică a ultimelor nume ale acestora.

Organele de lucru ale Curţii Constituţionale sunt: comisia de redactare; comisia de studii; comisia economică şi organizaţională; comisia pentru personal; comisia pentru apeluri; Consiliul editorial pentru colecţia de decizii şi ordine ale Curţii Constituţionale. Secretariatul Curţii, condus de secretarul general, este format din următoarele structuri: Departamentul juridic, Departamentul pentru analiză şi cooperare internaţională, Departamentul pentru documentare şi tehnologia informaţiei; Biroul de registratură; Departamentul general şi pentru probleme financiare. 
▪ Dreptul de sesizare
Procedura de revizuire a constituţionalităţii/legalităţii reglementărilor sau actelor generale emise în exercitarea autorităţii publice poate fi iniţiată printr-o cerere depusă de: Adunarea Naţională; 1/3 din numărul deputaţilor; Consiliul Naţional; Guvernul; Avocatul poporului (pentru apărarea drepturilor omului şi a libertăţilor fundamentale); comisarul pentru informare (în domeniul de competenţă); Banca Sloveniei sau Curtea de Conturi (în domeniile de competenţă); Procurorul general (în domeniul de competenţă); organismele reprezentative ale comunităţilor locale (în domeniul de competenţă); asociaţiile reprezentative ale comunităţilor locale (pentru apărarea drepturilor comunităţilor locale); sindicatele naţionale reprezentative (pentru apărarea drepturilor muncitorilor). Acest drept nu mai poate fi exercitat de subiectele menţionate care au adoptat reglementările şi actele generale contestate (art.23 din Legea privind Curtea Constituţională).
De asemenea, are drept de sesizare orice persoană care demonstrează că i-au fost afectate drepturile, interesele legale/poziţia legală (art.24 din Legea privind Curtea Constituţională). 

▪ Depunerea actelor de sesizare
Cererile de examinare a constituţionalităţii unei legi, a constituţionalităţii/legalităţii unei reglementări sau a unui act general emis în exercitarea autorităţii publice, cererile de iniţiere a procedurilor de control constituţional, plângerile constituţionale se depun la Biroul de registratură. Acestea pot fi depuse personal sau trimise prin mail/alte mijloace de tehnologie a comunicaţiilor.

Şeful Biroului de registratură prezintă Secretarului general toate cererile; acesta stabileşte tipul de registru în care urmează a fi înregistrate cererile. 
În registrul general sunt înregistrate cererile a căror soluţionare nu intră în competenţa Curţii Constituţionale; cererile care, în mod evident, nu pot fi examinate în baza Legii privind Curtea Constituţionale şi cele care, conform jurisprudenţei Curţii, nu au şanse de succes.
Dacă cererea nu a fost înregistrată în registrul general, solicitantului i se transmit următoarele informaţii: registrul în care a fost înregistrată cererea şi numărul de înregistrare; numele judecătorului desemnat ca raportor; modalitatea de transmitere a informaţiilor referitoare la evoluţia procedurilor. 

Actul de sesizare înregistrat este examinat de judecătorul stabilit conform programului de lucru, care colectează informaţiile şi clarificările necesare Curţii pentru a se pronunţa asupra iniţierii procedurii de control al constituţionalităţii.

Curtea Constituţională respinge o cerere evident nefondată/care nu conduce la soluţionarea unei probleme legale importante.

Curtea decide prin ordin asupra acceptării sau respingerii unei cereri, cu votul majoritar al judecătorilor prezenţi. Ordinul de respingere a cererii trebuie să includă şi motivaţia.

▪ Procedura pregătitoare

Curtea Constituţională trimite cererea şi ordinul de acceptare a cererii autorităţii care a emis reglementarea sau actul general şi stabileşte o perioadă corespunzătoare de timp pentru răspuns/răspuns suplimentar. De asemenea, Curtea are posibilitatea de a:

- obţine clarificările necesare de la alţi participanţi la procedură; autorităţi ale statului; autorităţi locale; reprezentanţi ai autorităţii publice; experţi; alte organizaţii;

- examina martori şi martori-experţi;

- examina alte probe;

- obţine probe de la tribunale sau alte autorităţi.

După încheierea procedurii pregătitoare, Curtea decide dacă examinarea cauzei are loc în şedinţă secretă sau în cadrul unei audieri publice.
▪ Examinarea cauzei
Curtea decide asupra cauzei pe baza raportului oral/scris al judecătorului- raportor sau a proiectului de decizie/ordin. Raportul poate conţine propunerea de convocare a audierii publice/de excludere completă a publicului.
Curtea examinează cauza în şedinţă secretă sau în cadrul unei audieri publice, la care judecătorii trebuie să fie în majoritate.

În general, cu 8 zile înainte, Preşedintele Curţii poate convoca audierea publică din proprie iniţiativă sau pe baza moţiunii participanţilor la procedură. Posibilitatea devine obligaţie dacă audierea este propusă de un număr de 3 judecători.

La audiere sunt prezenţi participanţii la procedură, reprezentanţii şi persoanele autorizate de participanţi, persoanele a căror prezenţă este considerată necesară, precum şi orice altă persoană care doreşte să asiste la audiere. În scopul protejării ordinii morale, a securităţii naţionale, a dreptului la confidenţialitate sau a drepturilor personale, Curtea poate decide excluderea publicului de la audiere.

Sunt interzise filmarea şi fotografierea în timpul audierilor publice; acestea sunt permise înainte de începerea audierii şi pe durata pronunţării orale a deciziilor. Înregistrarea audio este permisă jurnaliştilor, transmisia în direct nefiind însă permisă.

▪ Deliberarea şi adoptarea deciziei

După încheierea examinării, Curtea deliberează şi adoptă decizia în şedinţă secretă.  Dacă este necesar, Curtea stabileşte autoritatea care are obligaţia de a implementa decizia, precum şi modul de implementare. Decizia trebuie să includă şi motivaţia. Judecătorul care nu este de acord cu o decizia/motivaţia acesteia poate depune în scris, într-un anumit termen, o opinie separată. 
Deciziile se adoptă cu majoritatea voturilor tuturor judecătorilor. Preşedintele Curţii şi judecătorii constituţionali nu au dreptul de a se abţine de la vot.

Când decizia se pronunţă oral, Preşedintele citează prevederile operative
 ale deciziei, iar judecătorul-raportor menţionează principalele motive ale adoptării acesteia. Pronunţarea orală a prevederilor operative ale deciziilor se desfăşoară întotdeauna în public.

Textul final al unei decizii adoptate se editează de Comisia de redactare în cel târziu 7 zile de la adoptare.
Procesul-verbal al şedinţei se întocmeşte de Secretarul general.

▪ Publicarea deciziei

Competenţa organizării publicării şi trimiterii deciziilor Curţii aparţine Secretarului general. Deciziile şi ordinele se publică în Gazeta Oficială a Republicii, precum şi în publicaţia oficială în care a fost publicată reglementarea/actul oficial contestată/contestat. În cazul în care Curtea decide, sunt publicate şi ordinele Curţii Constituţionale.

Deciziile şi ordinele publicate în Gazeta Oficială se publică şi pe site-ul Curţii Constituţionale.

În cazul în care Curtea decide publicarea unui comunicat de presă, judecătorul-raportor redactează textul comunicatului. Proiectul comunicatului de presă se distribuie judecătorilor constituţionali, care au la dispoziţie 3 zile pentru comentarii asupra acestuia. Textul final al comunicatului de presă se elaborează de Comisia de redactare şi este semnat de Preşedintele Curţii Constituţionale.
▪ Cheltuielile de judecată
Cu excepţia cazului în care Curtea nu decide altfel, fiecare participant la procedură suportă costurile proprii. Participantul care prin absenţă nemotivată, refuz de participare la audiere determină amânarea audierii publice poate fi obligat de Curte să suporte costurile amânării. 

▪ Sancţiuni aplicabile

Curtea Constituţională poate sancţiona cu amendă cuprinsă între 100 şi 2.000 € participantul la proceduri/reprezentantul acestuia în cazul folosirii abuzive a drepturilor acordate de Legea privind Curtea Constituţională. 

Curtea poate aplica aceeaşi sancţiune avocatului angajat de un participant la procedură, dacă cererea nu conţine elementele legale esenţiale.
Spania

Bază legală

Constituţie

Legea organică nr.2/1979 privind Tribunalul Constituţional 

▪ Organizare şi funcţionare

Tribunalul Constituţional este format din 12 membri numiţi de Rege: 4 la propunerea Congresului Deputaţilor, adoptată cu o majoritate de 3/5; 4 la propunerea Senatului, adoptată cu aceiaşi majoritate; 2 la propunerea Guvernului şi 2 la propunerea Consiliului General al Puterii Judecătoreşti. Mandatul judecătorilor constituţionali este de 9 ani; la fiecare 3 ani, se reînnoieşte 1/3 din numărul judecătorilor. 
Preşedintele Tribunalului este numit - dintre membrii acestuia - de către Rege, la propunerea Plenului Tribunalului, pentru un mandat de 3 ani. 

Tribunalul Constituţional îşi desfăşoară activitatea în cadrul Plenului (format din toţi judecătorii constituţionali), al celor 2 Camere sau al Secţiilor. 

Fiecare Cameră este formată din 6 judecători numiţi de Plen. Preşedintele Tribunalului este şi preşedintele primei Camere. Vicepreşedintele Tribunalului este şi preşedintele celei de-a doua Camere.

Plenul şi Camerele stabilesc componenţa Secţiilor, formate dintr-un preşedinte, supleantul acestuia şi 2 judecători.
▪ Dreptul de sesizare

Conform art.162 din Constituţie:
„ 1. Au dreptul:

a. de a introduce recursul de neconstituţionalitate: Preşedintele Guvernului, Avocatul poporului, 50 de deputaţi, 50 de senatori, organele colegiale executive ale Comunităţilor Autonome şi, atunci când este cazul, Adunările acestor Comunităţi;

b. de a introduce recursul individual de amparo: orice persoană fizică sau juridică invocând un interes legitim, precum şi Avocatul poporului şi Ministerul Public.

2. În celelalte cazuri, prin lege organică se stabilesc persoanele şi organele care au acest drept.”
▪ Depunerea actelor de sesizare şi examinarea cererilor
Recursul de neconstituţionalitate poate fi introdus în termen de 3 luni de la data publicării legii/prevederii/textului normativ contestat, sub forma unei cereri motivate adresate Tribunalului Constituţional. În condiţiile prevăzute de lege, Preşedintele Guvernului şi organele executive colegiale ale Comunităţilor Autonome pot introduce recursul în termen de 9 luni (art.33 din Legea privind Tribunalul Constituţional).
Cererea declarată admisibilă de către Tribunalul Constituţional este trimisă Preşedinţilor Camerei Deputaţilor şi Senatului, Guvernului (prin intermediul Ministerului Justiţiei) şi, dacă acţiunea priveşte o lege sau prevedere cu forţă de lege promulgată de o Comunitate Autonomă, organismelor legislative şi executive ale acesteia. Termenul de prezentare în faţa Tribunalului şi de susţinere a pledoariilor este de 15 zile. 
Tribunalul pronunţă hotărârea în 10 zile de la expirarea acestui termen, cu excepţia cazului în care, pe baza unei decizii motivate, Tribunalul prelungeşte termenul, care nu poate fi mai mare de 30 de zile. 
Chestiunea prejudicială poate fi ridicată în faţa Tribunalului Constituţional de către judecătorul/tribunalul care, din proprie iniţiativă sau la cererea unei părţi în proces, consideră că un text cu forţă de lege care este aplicabil cauzei sau că validitatea hotărârii judecătoreşti pronunţată în baza acestuia poate contraveni Constituţiei. Dacă acţiunea nu îndeplineşte condiţiile legale sau dacă problema invocată este evident nefondată şi după ascultarea Procurorului general,  prin ordin motivat, Tribunalul poate respinge sesizarea privind chestiunea prejudicială.
Decizia privind admisibilitatea chestiunii prejudiciale se publică în Gazeta Oficială a statului. În termen de 15 zile de la publicare, părţile implicate în procedura judiciară se pot prezenta în faţa Tribunalului Constituţional, iar în alte 15 zile îşi pot prezenta pledoariile.
Tribunalul Constituţional transmite sesizarea privind chestiunea prejudicială Preşedinţilor Congresului Deputaţilor şi Senatului, Procurorului General, Guvernului (prin intermediul Ministerului Justiţiei) şi, în cazul în care aceasta vizează o lege/act cu forţă de lege al unei Comunităţi Autonome, organelor legislative şi executive ale Comunităţii. Părţile se pot prezenta în faţa Tribunalului şi pot face observaţii într-un termen comun de 15 zile, care nu poate fi prelungit. Tribunalul se pronunţă în 15 zile de la expirarea acestui termen; pe baza unei decizii motivate, Tribunalul poate prelungi termenul, care nu poate fi mai mare de 30 de zile. 
Recursul pentru protecţia drepturilor constituţionale  (recurso de amparo)
Recursul pentru protecţia drepturilor constituţionale poate fi introdus împotriva încălcării drepturilor şi libertăţilor garantate de art.14-29 din Constituţie, de anumite prevederi, acte legale, omisiuni sau acţiuni ilegale flagrante ale autorităţilor publice ale statului, ale Comunităţilor Autonome şi altor organisme publice teritoriale, corporative sau instituţionale, precum şi ale reprezentanţilor acestora. Termenul de introducere a recursului pentru protecţie constituţională este de 20 de zile de la data primirii notificării hotărârii pronunţate în procedurile legale anterioare.

Recursurile pentru protecţia drepturilor constituţionale sunt examinate de Camerele Tribunalului Constituţional şi, atunci când este cazul, de către Secţii.

Cererile trebuie să menţioneze, clar şi concis, circumstanţele pe care se bazează sesizarea, principiile constituţionale considerate a fi încălcate, precum şi detalii privind protecţia avută în vedere pentru păstrarea/restaurarea dreptului declarat încălcat. În toate cazurile, cererile trebuie să justifice semnificaţia constituţională specială a recursului.
La cerere, se anexează: actul de mandatare a reprezentantului solicitantului; când este cazul, în copie, notificarea/decizia certificată privind finalizarea procedurilor judecătoreşti sau administrative. De asemenea, se depune un număr de copii legalizate egal cu numărul părţilor participante la procedurile anterioare, precum şi, dacă este cazul, o copie pentru Procuratura publică.

Dacă una din aceste condiţii nu este îndeplinită, în termen de 10 zile, ministrul justiţiei informează persoana în cauză asupra necesităţii rectificării erorii, precum şi asupra sancţiunii respingerii recursului în caz de neconformare. 
Recursul este supus examenului de admisibilitate; prin vot unanim, Secţia competentă poate aproba admiterea recursului - în totalitate sau parţial prin ordin fără motivaţie - numai dacă sunt îndeplinite condiţiile prevăzute de Legea privind Tribunalul Constituţional. Dacă nu se obţine unanimitate, Secţia transferă cauza uneia din Camere.
Ordinele de respingere fără motivaţie adoptate de o Secţie/Cameră se notifică solicitantului şi Procuraturii publice. Ordinele fără motivaţie sunt supuse recursului introdus de Procuratura publică, în termen de 3 zile. Recursul se soluţionează prin pronunţarea unui ordin motivat care nu mai poate fi contestat.
În cazul admiterii cererii de recurs, Camera solicită autorităţii emitente a deciziei, actului sau judecătorului/tribunalului în cauză trimiterea, în maximum 10 zile, a dosarelor/documentelor relevante.
După primirea documentelor solicitate, Camera le transmite persoanei care a introdus recursul, părţilor în procesul judiciar, Avocatului Guvernului (în cazurile care implică administraţia publică) şi Procuraturii publice. Audierea are loc într-o perioadă aplicabilă tuturor părţilor, care nu poate depăşi 20 de zile. În această perioadă pot fi prezentate pledoariile. La expirarea acestui termen, Camera poate decide: trimiterea recursului la una din Secţii; stabilirea datei audierii, dacă este cazul; deliberarea/votarea. Camera sau Secţia pronunţă hotărârea în 10 zile de la data audierii/deliberării.

▪ Prevederi generale privind procedura constituţională
Pentru aspecte legate de: audieri; recuzarea şi abţinerea unui judecător; publicarea şi forma instrumentelor de publicare; comunicările şi cooperarea judecătorească; zilele şi orele de lucru; stabilirea termenelor; deliberarea şi votul; decăderea, renunţarea şi retragerea cererii; limba oficială şi poliţia din sala tribunalului au aplicabilitate şi prevederile Legii organice privind puterea judecătorească şi ale Codului de Procedură Civilă.
Persoanele fizice/juridice având un interes legitim în procedura constituţională trebuie reprezentate de un avocat judiciar şi trebuie să acţioneze sub îndrumarea unui avocat. Persoanele licenţiate în ştiinţe juridice au dreptul de a-şi apăra propriile drepturi şi interese chiar dacă nu practică o profesie juridică. Numai membrii în exerciţiu ai oricărei Asociaţii de avocaţi din Spania pot pleda în faţa Tribunalului Constituţional. Avocaţii care au avut funcţia de judecător/jurist în cadrul Tribunalului Constituţional au interdicţia de a pleda în faţa Tribunalului.
Organele sau deputaţii/senatorii care au dreptul de a iniţia procedurile constituţionale sunt reprezentate/reprezentaţi de persoana desemnată în acest scop (deputat sau alt reprezentant).
Organele executive ale statului şi ale Comunităţilor Autonome trebuie reprezentate şi apărate de avocaţi. Guvernul statului este reprezentat şi apărat de Avocatul statului.
Plenul Tribunalului sau Camerele pot decide desfăşurarea unei audieri orale.

După audierea părţilor– care se desfăşoară în maximum 10 zile -, din proprie iniţiativă sau la cererea oricărei părţi, Tribunalul poate autoriza desfăşurarea de proceduri consolidate pentru aspecte având scopuri conexate care justifică proceduri şi hotărâri comune. 
Anterior pronunţării hotărârii, Tribunalul poate informa părţile asupra existenţei unor motive diferite de cele deja invocate, dar suficient de solide pentru a permite pronunţarea asupra admisibilităţii/respingerii sesizării de constituţionalitate. În termen de 10 zile se desfăşoară o audiere comună a părţilor; în această perioadă, se suspendă termenul de adoptare a hotărârii. 

Decizia Tribunalului Constituţional are forma unei hotărâri. Dacă legea nu prevede altfel, deciziile privind respingerea iniţială, retragerea sau perimarea cererii au forma unui ordin motivat; în funcţie de conţinut, celelalte decizii au forma unui ordin motivat/fără motivaţie. 
Tribunalul Constituţional poate solicita autorităţilor şi organelor administraţiei publice trimiterea de dosare, rapoarte şi documente relevante pentru decizia sau actul supus procedurii constituţionale. Dacă recursul a fost deja admis, Tribunalul stabileşte un termen de transmitere, către părţi, a documentelor  menţionate, pentru a permite acestora să prezinte argumentele/observaţiile pe care le consideră necesare. De asemenea, Tribunalul ia toate măsurile pentru asigurarea confidenţialităţii anumitor documente/acte procedurale.
Dacă legea nu prevede altfel, hotărârile se adoptă cu votul majoritar al  membrilor Camerei/Secţiei care participă la deliberări. În caz de paritate, votul Preşedintelui este decisiv.

Preşedintele şi judecătorii constituţionali îşi pot exprima dezacordul faţă de o hotărâre/motivaţia acesteia printr-o opinie divergentă. Opiniile divergente la hotărâri, ordine motivate sau declaraţii se publică, împreună cu acestea, în Gazeta Oficială a statului. 
Apelurile împotriva hotărârilor Tribunalului Constituţional nu sunt admise, dar părţile pot solicita clarificări în termen de două zile de la notificare.

Singurul remediu împotriva ordinelor nemotivate/motivate îl constituie cererea de reconsiderare, care nu suspendă efectele deciziei. Cererea de reconsiderare poate fi depusă în 3 zile şi se soluţionează, după audierea comună prealabilă a părţilor într-o perioadă similară, în următoarele 2 zile.

Din proprie iniţiativă sau la cererea unei părţi, Tribunalul poate corecta sau confirma orice eroare procedurală înaintea pronunţării hotărârii.

▪ Publicarea hotărârilor
Hotărârile Curţii Constituţionale, precum şi, dacă este cazul, opiniile divergente la acestea, se publică în Gazeta Oficială a statului. Hotărârile au autoritate de lucru judecat începând din ziua imediat următoare publicării, nefiind supuse apelului (Constituţie, art.164.1).

Hotărârile şi declaraţiile  privind constituţionalitatea tratatelor internaţionale se publică în Gazeta Oficială, în termen de 30 de zile de la data pronunţării.
 

▪ Cheltuielile de judecată
Procedurile din cadrul Tribunalului Constituţional sunt gratuite.

Tribunalul poate impune:

- suportarea costurilor implicate de desfăşurarea procedurilor părţii/părţilor care au dat dovadă de rea-credinţă/neglijenţă în apărarea de poziţii nefondate;
- aplicarea unei amenzi cuprinsă între 600 şi 3.000 € părţii care, din neglijenţă sau prin abuz de drept, a introdus o acţiune de neconstituţionalitate/recurs pentru protecţia drepturilor constituţionale;
- aplicarea unei amenzi coercitive cuprinsă între 600 şi 3.000 euro pentru neîndeplinirea, în termenele stabilite, a solicitărilor Tribunalului.
Tribunalul poate modifica în orice moment limitele minime şi maxime ale acestor sancţiuni/amenzi (art.95 din Legea privind Tribunalul Constituţional).
Anexă

Regulamentul intern privind procedura în faţa Consiliului Constituţional pentru chestiunile prealabile de constituţionalitate

(traducere neoficială)
„Art.1. Hotărârea Consiliului de Stat sau a Curţii de Casaţie prin care Consiliul Constituţional este sesizat cu o chestiune prealabilă de constituţionalitate este înregistrată la Secretariatul general al Consiliului Constituţional. Acesta din urmă informează părţile procesuale sau, dacă este cazul, pe reprezentanţii acestora.

De asemenea, sunt informaţi Preşedintele Republicii, Primul-ministru, Preşedinţii Adunării Naţionale şi ai Senatului precum şi, când este cazul, Preşedintele Guvernului Noii Caledonii, preşedintele congresului şi preşedinţii adunărilor de provincie.

Notificarea conţine data până la care părţile sau autorităţile menţionate pot prezenta observaţii scrise şi, dacă este cazul, documente de susţinere a acestora. Observaţiile şi documentele se trimit Secretariatului general al Consiliului Constituţional în condiţiile stabilite la art.3. Observaţiile şi documentele trimise ulterior acestei date, care nu poate fi reportată, nu sunt examinate în cadrul procedurii.

O copie a acestor prime observaţii şi, dacă este cazul, a documentelor de susţinere, se notifică părţilor şi autorităţilor menţionate care, în aceleaşi condiţii, pot prezenta observaţii până la data fixată. Aceste observaţii nu pot avea alt obiect decât de a răspunde la primele (observaţii). O copie a acestora este, de asemenea, notificată părţilor şi autorităţilor menţionate.

Art.2

Orice act de procedură, orice document şi înscris se înregistrează în registrul Secretariatului general al Consiliului Constituţional.

Art.3

În cursul instrucţiei, actele şi înscrisurile de procedură, precum şi notificările sau convocările, se transmit pe cale electronică. Primirea acestora se confirmă tot pe cale electronică. În acest scop, toate părţile comunică Secretariatului general al Consiliului Constituţional adresa electronică la care notificările îi sunt valabil transmise.

Dacă este necesar şi pentru a garanta caracterul contradictoriu al procedurii, Secretariatul general al Consiliului Constituţional poate recurge la orice alt mijloc de comunicare.

Dacă o parte a însărcinat o persoană să-l reprezinte, notificările sunt trimise reprezentantului său.

Art.4

Orice membru al Consiliului Constituţional care consideră că trebuie să se abţină de la a judeca, îl informează în acest sens pe preşedinte.

O parte sau reprezentantul său împuternicit special în acest sens poate cere recuzarea unui membru al Consiliului Constituţional printr-un înscris special motivat însoţit de documente justificative corespunzătoare. Cererea este admisă numai dacă este înregistrată la Secretariatul general al Consiliului Constituţional înainte de data stabilită pentru primirea primelor observaţii.

Cererea se comunică membrului în cauză al Consiliului Constituţional. Acesta face cunoscut dacă este de acord cu recuzarea. În caz contrar, cererea de recuzare este examinată fără participarea membrului a cărui recuzare a fost cerută.

Simplul fapt că un membru al Consiliului Constituţional a participat la elaborarea dispoziţiei legislative care face obiectul chestiunii de constituţionalitate nu constituie în sine un motiv de recuzare.

Art.5

Preşedintele înscrie cauza pe ordinea de zi a Consiliului şi stabileşte data audierii. Informează în acest sens părţile şi autorităţile menţionate la art.1.

Dintre membrii Consiliului Constituţional, Preşedintele desemnează un raportor.

Art.6

Dacă, pentru bunul mers al instrucţiei, Consiliul decide să recurgă la o audiere, părţile şi autorităţile menţionate la art.1 sunt invitate să asiste. Apoi, li se acordă un termen ulterior de prezentare a observaţiilor.

Dacă o persoană având un interes special adresează observaţii în intervenţie referitoare la o chestiune prealabilă de constituţionalitate, în termen de 3 săptămâni de la data transmiterii acesteia la Consiliul Constituţional, dată menţionată pe site-ul internat al Consiliului, Consiliul decide ca toate documentele de procedură să fie trimise persoanei în cauză, iar observaţiile în intervenţie să fie transmise părţilor şi autorităţilor menţionate la art.1. Li se acordă un termen pentru a răspunde. În caz de urgenţă, ordinul de transmitere se emite de Preşedintele Consiliului Constituţional.
Termenul de 3 săptămâni nu este opozabil părţii care a prezentat unei jurisdicţii a Consiliului de Stat sau a Curţii de Casaţie, Consiliului de Stat sau Curţii de Casaţie o chestiune prealabilă de constituţionalitate punând în cauză o dispoziţie legislativă cu care Consiliul Constituţional a fost deja sesizat, în cazul în care, din acest motiv, chestiunea nu i-a fost transmisă sau trimisă.

Dacă observaţiile în intervenţie conţin plângeri noi, această transmitere ţine loc de comunicare în sensul art.7 din prezentul Regulament.

Dacă observaţiile în intervenţie nu sunt admise de Consiliul Constituţional, acesta îl informează pe cel interesat.

Art.7

Plângerile susceptibile de a fi invocate din oficiu sunt comunicate părţilor şi autorităţilor menţionate la art.1 pentru ca acestea să poată prezenta observaţii în termenul stabilit.

Art.8

Preşedintele asigură respectarea ordinii în cadrul audierii. Acesta veghează la desfăşurarea audierii în condiţii corespunzătoare şi conduce dezbaterile.

Audierea face obiectul unei retransmisii audiovizuale difuzată în direct într-o sală din incinta Consiliului Constituţional, deschisă publicului.

La solicitarea unei părţi sau din oficiu, preşedintele poate restrânge caracterul public al audierii în interesul asigurării ordinii publice, al protecţiei intereselor minorilor sau al protecţiei persoanelor implicate. Preşedintele poate dispune desfăşurarea secretă a audierii numai cu titlu excepţional şi numai pentru aceste motive.

Art.9

Din momentul începerii audierii, folosirea oricărui aparat de înregistrare, fotografiere sau transmitere, altele decât cele necesare retransmiterii menţionate la articolul precedent, este interzisă atât în sala de audieri, cât şi în sala deschisă publicului.

Totuşi, cu acordul părţilor prezente, preşedintele poate dispune transmiterea audierii pe site-ul internet al Consiliului Constituţional.

De asemenea, preşedintele poate dispune păstrarea înregistrării dacă aceasta prezintă interes pentru constituirea arhivelor istorice ale Consiliului Constituţional.

Art.10

În cadrul audierii, se face lectura chestiunii prealabile de constituţionalitate şi se prezintă etapele procedurale.

Reprezentanţii părţilor şi persoanele ale căror observaţii în intervenţie au fost admise, dacă sunt avocaţi ai Consiliului de Stat şi ai Curţii de Casaţie sau avocaţi şi dacă este cazul, agenţi desemnaţi de autorităţile vizate la art.2, sunt apoi invitate să prezinte eventualele observaţii orale.

Art.11

Numai membrii Consiliului Constituţional care au asistat la audiere pot participa la deliberare.

Fără a aduce atingere aplicării art.58 din Ordonanţa din 7 noiembrie 1958, deliberarea nu este publică.

Art.12

Deciziile Consiliului Constituţional conţin numele părţilor şi ale reprezentanţilor acestora, vizele textelor aplicabile şi observaţiile comunicate, motivele pe care se bazează şi un dispozitiv. Sunt menţionate numele membrilor Consiliului Constituţional care au participat la şedinţele în cursul cărora au fost pronunţate hotărârile.

Deciziile sunt semnate de preşedinte, de secretarul general şi de raportor şi sunt comunicate, notificate şi publicate conform art.23-11 din Ordonanţa din 7 noiembrie 1958.

Art.13

În cazul în care Consiliul Constituţional constată că una din deciziile sale conţine o eroare materială, acesta o poate rectifica din oficiu, după ce a furnizat explicaţii părţilor şi autorităţilor menţionate la art.1.

În 20 de zile de la publicarea deciziei în Jurnalul Oficial, părţile şi autorităţile menţionate la art.1 pot sesiza Consiliul Constituţional cu o cerere de rectificare a erorii materiale din una din deciziile sale.

Art.14

Prezenta decizie se publică în Jurnalul Oficial al Republicii Franceze.”
� http://www.legifrance.gouv.fr/affichTexte.do?cidTexte=JORFTEXT000000705065&fastPos=1&fastReqId=250363492&categorieLien=cid&oldAction=rechTexte


� http://www.conseil-constitutionnel.fr/conseil-constitutionnel/francais/la-question-prioritaire-de-constitutionnalite/textes-applicables/reglement-interieur-sur-la-procedure-suivie-devant-le-conseil-constitutionnel-pour-les-questions-prioritaires-de-constitutionnalite.99261.html


� Din punct de vedere al structurii, în decizie se utilizează o frază complexă având un subiect “Consiliul Constituţional”, un predicat “decide” şi, între acestea, menţiuni referitoare la: ceea ce a examinat Consiliul (texte aplicabile atât pe fond şi procedural, comunicările scrise ale părţilor); ceea ce a audiat Consiliul (raportul prezentat de raportor); motivaţia (considerentele adoptării deciziei).


� Cu toate acestea, prin Decizia din 27 iunie 2001 privind regulamentul interior de arhivare, Consiliul Constituţional a stabilit că procesele-verbale pot fi consultate după expirarea unei perioade de 60 de ani. În mod excepţional, după consultarea membrilor, Preşedintele Consiliului poate aproba consultarea acestor documente înainte de expirarea acestui termen.


� http://www.iuscomp.org/gla/statutes/BVerfGG.htm


� http://www.goethe.de/in/d/presse/gesetzestexte/f/bvgg-f-f.html


� În acest sens, Regulamentul intern prevede următoarele:


“Art.48.1. Camera care doreşte să se distanţeze, într-o problemă juridică, de teza juridică a celeilalte Camere sau a Adunării plenului, sesizează, prin decret, Adunarea plenului.


2. În cazul în care Camera a cărei decizie face obiectul unei concepţii diferite declară, la cerere, că nu îşi menţine teza juridică, adunarea plenului nu este sesizată.


Art.49.1. Pentru pregătirea deciziei Adunării plenului, preşedintele fiecărei Camere desemnează câte un judecător-raportor. Cu cel târziu 10 zile înainte de şedinţa Adunării plenului, fiecare judecător-raportor îşi prezintă votul.


2. Decizia Adunării plenului este motivată. (…)”


� http://www.const-court.be/


� Sunt redactate şi pronunţate în limba germană, deciziile pentru recursurile în anulare şi cauzele introduse în limba germană.


� http://www.vfgh.gv.at/cms/vfgh-site/english/downloads/englishvfgg.pdf


� Constituţia Austriei


 http://www.ris.bka.gv.at/Dokumente/Erv/ERV_1930_1/ERV_1930_1.pdf


� http://www.legilux.public.lu/leg/textescoordonnes/compilation/recueil_lois_speciales/ORGANISATION.pdf


� Acest termen este suspendat, în fiecare an, în perioada 15 iulie-16 septembrie.


� http://www.trybunal.gov.pl/fr/index.htm


� “Tribunalul informează Camera Deputaţilor şi Senatul cu problemele importante legate de activităţile şi jurisprudenţa Tribunalului. Această informare nu este supusă la vot. »


� Dreptul general de sesizare a Tribunalului Constituţional permite solicitarea controlului de constituţionalitate al unui act normativ, indiferent dacă actul în cauză intră în sfera de activitate a solicitantului.  


� Dreptul special de sesizare a Tribunalului Constituţional permite numai contestarea actelor normative al căror conţinut intră în domeniul de activitate al solicitantului.


� http://www.us-rs.si/en/about-the-court/legal-basis/statutes/


� http://www.us-rs.si/media/the.rules.of.procedure-2012.pdf


� Cererile trimise electronic care nu conţin o semnătura electronică sigură fundamentată pe un certificat calificat nu sunt considerate drept cereri la care Curtea Constituţională trebuie să răspundă. 


� Prevederile operative conţin decizia de începere a procedurii, decizia de revizuire a reglementării/actului contestat, decizia privind modalitatea de implementare a deciziei şi decizia privind cheltuielile de judecată.


� http://www.tribunalconstitucional.es/en/constitucion/Pages/ConstitucionFrances.aspx#F24


� http://www.tribunalconstitucional.es/en/tribunal/normasreguladoras/Pages/NormasReguladoras.aspx


� Conform art.95 din Constituţie, încheierea unui tratat internaţional care conţine dispoziţii contrare Constituţiei impune modificarea prealabilă a Constituţiei. În acest caz, Guvernul sau orice Cameră legislativă poate solicita Curţii Constituţionale să se pronunţe asupra existenţei/inexistenţei contradicţiei.





� http://www.conseil-constitutionnel.fr/conseil-constitutionnel/francais/la-question-prioritaire-de-constitutionnalite/textes-applicables/reglement-interieur-sur-la-procedure-suivie-devant-le-conseil-constitutionnel-pour-les-questions-prioritaires-de-constitutionnalite.99261.html





DEPARTAMENTUL STUDII PARLAMENTARE ŞI DREPT COMUNITAR

DIRECŢIA STUDII ŞI DOCUMENTARE LEGISLATIVĂ
PAGE  
43
DEPARTAMENTUL STUDII PARLAMENTARE ŞI DREPT COMUNITAR

DIRECŢIA STUDII ŞI DOCUMENTARE LEGISLATIVĂ

